ҲАМКОРЛИКНИНГ АМАЛИЙ ЙЎНАЛИШЛАРИ - Ўзбекистон овози газетаси\nПойтахтимизда бўлиб ўтган паррандачилик саноатининг “Евроосё — 2019“ халқаро форумида АҚШ, Венгрия, Голландия, Дания, Италия, Канада, Россия, Хитой, Чехия, Жанубий Корея каби 16 мамлакатдан қирққа яқин жаҳонга машҳур компанияларнинг вакиллари иштирок этди. Анжуманда тармоқни ривожлантиришнинг долзарб масалалари муҳокама этилди, ўзаро тажриба алмашилди, ҳамкорликни йўлга қўйиш бўйича келишув, шартнома ва меморандумлар имзоланди.\nМутахассисларнинг қайд этишича, жаҳонда йилига 1 триллион 150 миллионга яқин тухум, қарийб 300 миллион тонна парранда гўшти етиштирилади. Дунёда истеъмол қилиниши бўйича парранда гўшти иккинчи ўринда туради. Бу борада ҳиссаси 40 фоизни ташкил этган Хитой етакчилик қилаётган бўлса, АҚШ, Сингапур, Бразилия, Россия кейинги ўринларда туради. Тухум етиштиришга келганда, унинг деярли 60 фоизи Осиё, 21 фоизи Америка, 16 фоизи Европа, қолгани бошқа қитъалар ҳиссасига тўғри келади. Умуман олганда, дунёда тухум ва парранда гўштига, уларни қайта ишлаш асосида тайёрланадиган маҳсулотларга бўлган эҳтиёж тобора ортиб бораяпти. Чунки тармоқнинг йиллик ўсиш кўрсаткичи 3 фоиздан кам бўлмаяпти.\nЎзбекистонда ҳам паррандачилик тез тараққий этиб бораётган соҳалар сирасига киради. Бугунги кунда юртимизда 81 миллиондан зиёд парранда боқилаяпти, улар сони охирги 3 йилда 1,3 бараварга кўпайган. Тухум етиштириш киши бошига 228 донага, парранда гўшти ишлаб чиқариш эса 6 -7 килограмга тўғри келади. Ана шу рақамларнинг ўзи ҳам қайси соҳага эътиборни янада кучайтириш зарурлигини кўрсатади. Чунки тиббиёт меъёрларидан келиб чиққанда, ҳар бир киши йилига ўртача 215 дона тухум, 14 килограммдан ортиқроқ парранда гўшти истеъмол қилиши керак.\nЎзбекистон Президентининг ўтган йил 18 ноябрдаги «Паррандачиликни янада ривожлантириш бўйича қўшимча чора-тадбирлар тўғрисида"ги қарорида хорижий давлатлар тажрибасидан фойдаланган ҳолда паррандачилик кластерлари ташкил қилишга, уларга инновацион технологияларни кенг татбиқ этишга алоҳида аҳамият қаратилди. Ҳужжатга мувофиқ, “Ўзсаноатқурилишбанк” АТБнинг устав капиталидаги давлат улуши 50 миллион АҚШ доллари миқдорида оширилиб, соҳани ривожлантириш лойиҳаларини молиялаштиришга йўналтириляпти. Бундан ташқари, кредитлар фоизи учун компенсация беришнинг янги тартиби жорий этилади, уч йил давомида хориждан келтириладиган асбоб-ускуналар, озуқа ва унинг қўшимчалари, ветеринария препаратлари божхона тўловларидан озод қилинди. Тез орада замонавий илмий-диагностика лаборатория марказининг иш бошлаши паррандалар орасида касалликларни барвақт аниқлаш ва олдини олиш чораларини кўриш учун имконият яратади.\nХалқаро анжуманда мамлакатимизда паррандачиликни ривожлантириш мақсадида кўрилаётган шу каби чора-тадбирлар ҳақида маълумот берилди. Тармоқда дунё миқёсида рўй бераётган инновацион ривожланиш жараёнлари, келгусининг долзарб масалалари муҳокамалар марказида бўлди, янги таклиф ва тавсиялар илгари сурилди.\n“Баблна-Тетра” ( Венгрия) компанияси менежери:\n— Албатта, Ўзбекистонда паррандачилик янги соҳа эмас. У, айниқса, кейинги йилларда ривожланиб бормоқда. Ҳам саноат усулида, ҳам шахсий томорқа хўжаликларида амалга оширилаётган ишларни кўриб, хурсанд бўлдик. Бизнинг компаниямиз Ўзбекистонда кенг тарқалган, “венгерка” ёки “хонаки товуқ” номи билан машҳур кроссларни етиштиради. Улар касалликларга чидамли, ем танламайди. Лекин кейинги ўттиз йилда бу кроссларни Ўзбекистонга етказиб бериш, улар наслини янгилаш бўйича ҳамкорлигимиз анча сусайиб кетган эди. Анжуман доирасида мутасадди идоралар билан шахсий томорқа хўжаликларини зотдор хонаки товуқлар билан таъминлаш бўйича келишувларга эришдик.\n“Cobb” (АҚШ) компаниясининг Марказий Осиё ва Кавказ давлатлари бўйича директори:\n— Паррандачиликда дунёда энг йирик ҳисобланган “Cobb” компанияси 2018 йилда Ўзбекистонга 170 мингта жўжа етказиб берган эди, 2019 йилда эса бу миқдор 400 мингтани ташкил этди. Ҳар бир етилган товуқ гўштининг оғирлиги ўртача 2 килограмм бўлса, умумий миқдори қанча бўлишини ҳисоблаш қийин эмас. Албатта, бу ҳали кам. Асосий мақсад фақат жўжа келтириш эмас, балки Ўзбекистонда парранда кроссининг аждодларини яратиш учун генетика ва селекция ишларини ташкил этишдан иборат. Аминманки, бу борада ҳамкорларликда кенг қамровли ишларни амалга оширамиз.\nАнжуманга келсак, бу тадбирда селекционерлар ҳам, ветеринарлар ҳам, корхонани бошқаришга масъул ходимлар ҳам иштирок этди, мавжуд муаммоларни комплекс муҳокама қилдик. Бу амалда ўз самарасини беради. Ўзбекистон паррандачилик соҳасида Марказий Осиёда энг илғор давлат бўлиб қолади.\n“FACCO” (Италия) компания менеджери:\n— Компаниямиз Европада паррандачилик ускуналари ва жиҳозлари ишлаб чиқарувчи энг нуфузли корхоналар сирасига киради. Биз боқувдаги паррандалар учун максимал шароит, жумладан, катакларда эркин ҳаракатланиш, озуқага бўлган эҳтиёжни тўлиқ қондириш, бинодаги иқлимни бошқариш ва керакли кўрсаткичларни ўрнатиш каби автоматлаштирилган ускуна ва жиҳозлар ишлаб чиқарамиз. Бу ҳақда анжуман иштирокчиларига маълумот бердик. Технологияларимизни Ўзбекистон шароитига мослаштириш бўйича мутахассислардан анчагина таклифлар тушди. Ўзбекистонлик паррандачилар катта тажрибага эга эканлигидан хурсанд бўлдик. Биз ҳам улардан кўп жиҳатларни ўрганишга ҳаракат қиламиз.\nРоссия Фанлар Академияси академиги:\n— Мен Ўзбекистонда туғилиб, вояга етганман. Ҳозир Москвада яшайман. Ветеринарман. Шу элнинг тузини тотган, шу ерда камол топган киши сифатида киндик қоним тўкилган юртни соғинаман, равнақига ўз ҳиссамни қўшишни истайман. Кўп давлатларда, кўп анжуманларда бўламан, аммо Тошкентдагидай сермазмун, натижавий форумда, рости, биринчи бор иштирок этишим. Ташкилотчиларга раҳмат.\nСоҳага доир масалаларга келсак, парранда касалликларининг сони анчагина. Афсуски, кўп ветеринарларимиз уларни бир-бири билан алмаштиради, нотўғри ташҳис қўяди. Натижада кўплаб паррандалардан ажралиб қолинади. Ҳар бир касалликнинг мезонларини билиш, уларни синфларга ажратиш ва шунга кўра, даволаш услубларини қўллаш менинг тақдимотим мавзуси бўлди. Келгусида ветеринар ҳамкасблар билан илмий ва амалий ҳамкорликни доимий равишда йўлга қўйишга, семинарлар уюштиришга келишиб олдик.\n“ЕвроОсиё” паррандачилари ассоциацияси президенти:\n— Мен Ўзбекистонда паррандачиликнинг ривожланиши жараёнларини кўп йиллардан буён кузатиб келаман. Соҳада ўзгаришлар катта, аммо олдинда ҳал қилиниши керак бўлган масалалар ҳам бор. Аслини олганда, бу муаммолар МДҲ га аъзо бошқа мамлакатлар паррандачилиги учун ҳам хос хусусият. Биринчи навбатда соҳа ривожини янги даражага кўтариш учун инновацион технологияларни қўллашни жадаллаштириш зарур. Тошкентда ўтказилган форум айнан мана шу масалаларни ҳал қилишга қаратилганлиги билан катта аҳамиятга эга бўлди. Ассоциациямиз билан Ўзбекистон менежерлар уюшмаси ўртасида имзоланган меморандумга кўра, паррандалар турларини кўпайтириш, улар озуқасини етиштиришда самарадор технологияларни қўллаш, ветеринария препаратларини ишлаб чиқариш, соҳага инновацион ишланмаларни жорий этиш, кадрлар малакасини ошириш каби йўналишлар бўйича бақамти иш юритамиз.\nЎзбекистон Республикаси Инновацион ривожланиш вазирлиги бошқарма бошлиғи:\n— Форум давомида 30 дан ортиқ инновацион ишланмалар тақдим этилди. Бу бир анжуман доирасида катта натижа. Улар вазирлигимиз томонидан атрофлича ўрганилади ва соҳа мутахассисларига, олимларга ҳамда тадбиркорларга тақдим этиб борилади. Тармоққа оид янги ишланмалар, хорижий тажриба, замонавий технологиялар тўғрисидаги ахборотлар асосида маълумотлар базаси ташкил этилади. Анжуманнинг асосий мақсадларидан бири – тадбиркорлар, мутахассислар, олимларнинг ўзаро ҳамкорлиги ва биргаликдаги фаолиятини йўлга қўйишга қаратилди. Бу мақсадга эришдик, десам, ҳеч бир муболаға қилмаган бўламан.\nЎзбекистон менежерлар уюшмаси раиси:\n— Уюшмамиз халқаро, республика даражасидаги тадбирларни ташкил этиб келмоқда. Бу сафар биз дунё паррандачилик саноатининг қирққа яқин нуфузли компанияларини пойтахтимизга тўпладик. Келгусида иссиқхона, қуёнчилик, балиқчилик, ипакчилик, енгил саноат, тиббиёт каби соҳалар менежерлари билан ҳам ҳар бир тармоқнинг ютуқ ва муаммоларини халқаро тажрибага муқояса қилган ҳолда таҳлил қилиш асосида амалий таклифлар ишлаб чиқишни режалаштирганмиз. Чет эллик нуфузли ҳамкорлар билан соҳаларга мутахассислар тайёрлаш, қайта тайёрлаш ва улар малакасини ошириш ҳам иш режамизнинг таркибий қисмларидан бири ҳисобланади.\nМазкур халқаро форумнинг самарали ўтишига Инновацион ривожланиш вазирлиги, “Ўзпаррандасаноат” уюшмалари ташкилотчи, “O'zbekiston ovozi” газетаси таҳририяти медиаҳамкор сифатида ўз ҳиссаларини қўшганлиги учун миннатдорчилигимизни билдирамиз.


Коронавирус вакцинаси қачон етказиб берилиши маълум қилинди - Zamin.uz\n16:00 / 17.11.2020\nКоронавирус вакцинаси қачон етказиб берилиши маълум қилинди\n2021 йилнинг биринчи ярмида коронавирус вакцинаси чекланган миқдорда етказиб берила бошланади, дея маълум қилди Жаҳон соғлиқни сақлаш ташкилоти (ЖССТ) етакчи илмий ходими Сумья Сваминатан. Бу ҳақда SRF хабар берди.\n«Йилнинг биринчи ярмида чекланган миқдорда етказиб беришни режалаштиряпмиз. Биз ҳозир режалаштириш босқичидамиз», — деди у.\nСваминатаннинг таъкидлашича, ЖССТнинг асосий мақсади — хавф остидагилар, энг аввало, тиббиёт ходимларини вакцина билан таъминлаш.\nУнинг қайд этишича, ташкилот барча вакцина ишлаб чиқарувчилар билан ҳамкорлик қилмоқда, чунки турли препаратларга эҳтиёж бор. Унинг сўзларига кўра, дориларнинг қайсидир тури кексаларга тўғри келса, баъзилари, масалан, ўзига хос сақлаш шароитини талаб қилиши мумкин.\nКоронавирус пандемияси деярли бутун дунёни қамраб олди. Сайёрамизда 55 миллиондан ортиқ киши касалликка чалинди, улардан 1,3 миллиондан ортиғи вафот этди. Юқтириш ҳолатлари энг кўп АҚШ, Ҳиндистон ва Бразилияда қайд этилган. “Замин” янгиликларини “Telegram”да кузатиб боринг\nИнфекция қаёққа ғойиб бўлди? Австралияда коронавирус қайд этилмади\n2-11-2020, 10:13, Дунё\n26-10-2020, 21:23, Дунё\nРоссия Соғлиқни сақлаш вазирлиги коронавирус билан касалланганларнинг 90 фоизи таътилдан қайтган одамлар эканини маълум қилди\n18-10-2020, 08:25, Дунё\n21-09-2020, 07:35, Дунё\n22-08-2020, 12:57, Дунё\nЖССТ коронавирус пандемияси яна қанча вақт давом этишини тахмин қилди\n2-08-2020, 06:00, Дунё\nБугун, 21:32, Спорт\nБугун, 20:35, Спорт\nБугун, 16:43, Дунё\nБугун, 16:14, Дунё


Миллий валютадаги кредитлар бўйича ўртача фоиз ставкалари 2021 йилда қарийб 2 фоизга ошган\nАсосий/Сўнгги янгиликлар/Миллий валютадаги кредитлар бўйича ўртача фоиз ставкалари 2021 йилда қарийб 2 фоизга ошган\nНашр қилинган сана: 18.01.2022 17:20\nМарказий банк 2022 йил 1 январь ҳолатидаги банк кредитлари бўйича ўртача фоиз ставкаларига оид статистикани тақдим этди.\nРегуляторга кўра, 2021 йил декабрь ойида чет эл валютасида берилган кредитлар бўйича ўртача фоиз ставкалари 6,2 фоизни ташкил қилган. Ушбу ставка 2020 йилнинг декабрь ойи билан солиштирилганда 0,2 пунктга пастроқ. Шунингдек, декабрь ойидаги фоиз ставкаси 2021 йилнинг ойлар кесимидаги энг паст кўрсаткичлардан бири саналади. Худди шундай ставка 2021 йилнинг август ва октябрь ойларида ҳам қайд этилган.\nМиллий валютадаги кредитлар бўйича ўртача фоиз ставкалари эса 2021 йил декабрь ойида йиллик 20,8 фоизни ташкил қилган. Бу 2020 йилнинг мос даврига нисбатан 2,0 фоизга кўпроқ. Қайд этиш лозимки, ушбу кредитлар бўйича фоиз ставкаларида имтиёзли кредитлар ва микроқарзлар ҳисобга олинмаган. Шу билан бирга ушбу фоиз ставкаси ойлар кесимида ўтган йилги энг паст ўртача фоиз ставкаларидан бири. 2021 йилнинг январь ойида ҳам миллий валютадаги банк кредитлари бўйича ўртача фоиз ставкалари 20,8 фоизни ташкил қилган. Тижорат банкларининг қисқа муддатли кредитлари бўйича ўртача фоиз ставкаси 21,2 фоизни ташкил қилган бўлса, узоқ муддатли кредитлари, яъни 1 йилдан юқори бўлган кредитлари бўйича ўртача тортилган фоиз ставкалари 20,5 фоизни ташкил қилган.\nМарказий банк миллий валютадаги имтиёзли кредитлар бўйича ҳам статистикани тақдим этган. 2022 йил 1 январь ҳолатига кўра, миллий валютадаги имтиёзли кредитлар бўйича ўртача тортилган фоиз ставкалари 11,4 фоизни ташкил қилган. Бу ўтган йилнинг мос даврига нисбатан 0,4 фоизга пастроқ. 1 йилгача бўлган муддатга, яъни қисқа муддатга берилган имтиёзли кредитларнинг йиллик ўртача фоиз ставкаси 10,8 фоизни, узоқ муддатлилар бўйича йиллик ўртача фоиз ставкаси эса 11,6 фоизни ташкил қилган.\nТеги Markaziy bank kredit stavkalari


Андижон вилоятида бизнес ва инвестиция лойиҳаларини ривожлантириш учун 100 миллион доллар ажратилади — Review.uz\nАндижонда Президент иштирокида ўтказилаётган йиғилишда вилоятнинг бугунги ҳолатига баҳо берилиб, уни ҳар томонлама ривожлантириш вазифалари айтиб ўтилди.\nАндижон шаҳрида вилоят ва туманлар ҳокимлари, давлат идоралари раҳбарлари, маҳаллий кенгаш депутатлари, жамоатчилик фаоллари иштирокида йиғилиш бўлиб ўтмоқда.\nЎзбекистон Республикаси Президенти Шавкат Мирзиёев Андижон вилоятининг бугунги ҳолатига баҳо бериб, уни ҳар томонлама ривожлантириш вазифалари ҳақида сўзлади.\n- Андижонга келишимиздан мақсад - одамларнинг дардини таҳлил қилиб, аниқ режаларни белгилаш, аҳоли жон бошига даромадни ошириш, маҳаллаларда шароитни яхшилаш. Ҳамма натижаларга танқидий қарашимиз керак. Андижоннинг бирини икки қилиш учун яна қандай «ўсиш нуқталари» бор, одамларни қийнаётган нима муаммолар бор, деб савол қўйиб, уларга чора топиш зарур. Бунинг учун ижро органи раҳбарлари ва маҳаллий депутатлар дунёқарашини ўзгартириши керак. Агар улар дунёқарашини ўзгартириб, фидойи бўлиб ишласа, ҳамма соҳа ўзгаради, - деди Президент.\nИқтисодиёт тармоқларини ривожлантириш, камбағалликни қисқартириш, иш ўринлари ташкил этиш масалаларига алоҳида эътибор қаратилди. Андижон вилоятида 882 та маҳалладаги имкониятлар ўрганилгани, аҳолининг азалдан шаклланган кўникмаларидан келиб чиқиб, энг самарали “ўсиш нуқта”лари сифатида – ҳунармандчилик, томорқа ва иссиқхона хўжалиги, боғдорчилик, гулчилик, паррандачилик каби йўналишлар белгилангани қайд этилди. Ҳар бир маҳаллага салоҳиятли тадбиркорлар бириктирилади, зарур маблағлар йўналтирилади.\nЖорий йилда вилоятда ўрта ва кичик бизнесни қўллаб-қувватлаш ҳамда инвестиция лойиҳаларни молиялаштириш учун Тикланиш ва тараққиёт жамғармасидан қўшимча равишда 100 миллион доллар ажратилиши маълум қилинди.\n2021-2022 йилларда вилоятда умумий қиймати қарийб 20 триллион сўм бўлган 584 та инвестиция лойиҳаси амалга оширилиб, 60 мингта янги иш ўрни яратилади. Бунда тўқимачилик, қурилиш материаллари, электр техникаси, чарм-пойабзал, озиқ-овқат ва фармацевтика соҳалари «драйвер» бўлади.\nБу йилнинг ўзида Асака туманидаги “Асака текстиль” ҳамда Жалақудуқ туманидаги “Зумрад текстиль” корхоналарида янги қувватлар, Хўжаобод туманида цемент заводи ва қурилиш материаллари кластери, “Андижон-фарм” эркин иқтисодий зонасида шприц корхонаси ишга туширилади.\nҚишлоқ хўжалигидаги вазифалар ҳам кўрсатиб ўтилди. Ғалладан бўшайдиган 70 минг гектар майдонни иккиламчи ижарага бериш орқали 220 минг ишсиз аҳоли бандлигини таъминлаш мумкин.\nДавлатимиз раҳбари гулчилик салоҳиятига алоҳида эътибор қаратди.\nҲисоб-китобларга кўра, 10 сотих ерга экилган орхидея гули 850 миллион сўмгача, лилия 450 миллион сўмгача, пион 320 миллион сўмгача даромад олиш имконини беради.\nШу боис Андижон туманидаги “Андижон гуллар боғи” корхонасини кластерга айлантириб, 30 гектар ерда гул ва манзарали кўчатлар етиштириладиган боғ барпо этиш, Шаҳрихон туманидаги касб-ҳунарга ўқитиш марказида Гулчилик мактаби очиш бўйича топшириқ берилди. Бу йўналишда иссиқхоналар ташкил этиш, томорқаларда гул етиштиришни қўллаб-қувватлаш зарурлиги таъкидланди.


Сирға тақадиган эркаклар ҳақида... » Ўзбекистон янгиликлари – Zamin.uz\nСирға тақадиган эркаклар ҳақида...\n10 ноябрь 2019, 20:05\nЖамиятимизда аёлларнинг сирға тақиши табиий ҳолат ҳисобланади. Бироқ баъзан эркакларнинг ҳам сирға таққанига кўзимиз тушиб қолади. Бу ҳолат бир неча йил олдин ғалати кўринсада, бугунги кунда одат тусига кириб қолмоқда. Хўш, нега эркаклар сирға тақар экан? Бу уятлими ёки уларга ҳам сирға тақиш мумкинми аслида?\nАксариятимизни тилимиз билан айтганда, бу инсоннинг ғашига тегиши мумкин, лекин далилларга таянадиган бўлсак, эркакларнинг ушбу одати тарихий, маданий ва ижтимоий асосга эга. Қадимги қўлёзмаларда келтирилган ёзма манбаларга таянадиган бўлсак, узоқ ўтмишда ҳам эркаклар спорт сирғалари тақишгани маълум бўлади. Тахминан 5300 йил илгари мумиёланган энг қадимги эркак жасади ҳам қулоқ тешилишини тасдиқлаган. Ховард Картер Тутанхамоннинг қабри ҳақида гапирганида, фиръавннинг қулоқлари тешилганлигини ҳамда қабр ичидан сирғалар топилганини ёзади.\nЗираклар асрлар давомида фоҳишабозлик, бойлик, зодагонлик, қуллик, жинлардан сақланиш ва бошқа кўплаб қарашларнинг белгиси сифатида тақиб келинган. Бунга яна аҳмоқона сабаблардан бири бу- замонавий модификациядир. 1960 йилларнинг охири ва 1970 йилларнинг бошларида ҳиппилар ва гомосексуаллар сирғалар тақа бошлашди. Кейинчалик машҳур инсонлар: санъаткорлар ва спорт юлдузлари сирға тақишга қизиқиш билдира бошлашди. Айниқса, 2016 йилда бу ҳолат авж олган. Бугунги кунда мутахассислар бунга қуйидагиларни сабаб қилиб кўрсатишади:\n2. Диний урф-одат ёки удумлар\n3. Табақасини белгилаш\n4. Аёлларни мафтун қилиш ва ажралиб туриш\n5. Айрим ҳолатларда гемосексуализм\nХуллас, бунинг сабаблари жудаям кўп бўлиши мумкин. Фикримизни сўрасангиз, сирға таққан эркаклар аёллар эътиборини тортиши мумкин, бироқ аёлларимиз аксарият ҳолларда бу ҳолатга салбий муносабатда бўлишади. Ҳар бир нарасада меъёр бўлгани маъқул!\nТеглар: сирға эркаклар Ховард Картер\nЯнгиликлар » Жамият » Сирға тақадиган эркаклар ҳақида...\n21:18 Яширилган чет эл валютаси тўхтатиб қолинди\n18:06 Сифати кафолатланмаган маҳсулотларни 28 300 АҚШ долларига пулламоқчи бўлган шахс қўлга олинди


Жазо чораси кучайтирилмаса, фирибгарлик авж олаверади\nСўнгги йилларда фирибгарлик билан боғлиқ жиноятлар кўрсаткичи ортиб бормоқда. Энг ёмони, фирибгарлик ҳар қандай соҳада бўлиши мумкин. Ички ишлар вазирлиги ахборот хизматининг хабар беришича, фирибгарлик билан боғлиқ жиноятларнинг 13,1 фоизи чет элга ишга жўнатиш, 13,9 фоизи ер, уй олди-сотдиси, 9 фоизи ўқишга ёки ишга киритиш билан боғлиқ.\nКуни кеча 19 минг нафар кишига машина олиб бериш мақсадида миллионлаб пулларни ўзлаштирган «Avto 60 ой« МЧЖ ходимлари устидан ҳукм ўқилди. Жиноятчиларга 8 йиллик қамоқ жазоси тайинланди. Аммо уларга ўз пулларини ишониб топширганлар қачон пулини қайтариб олишини ҳеч ким аниқ айтиб беролмайди. Афсуски, «Қамалсам қамалай, шунча пулни йиғиб олдим-ку, бир кун қайтиб келаман-да», деган ўй-хаёллар билан шу йўлни танлаётганлар кўпайиб кетяпти. Улар орасида хотин-қизларнинг ҳам борлиги одамни ўйлантиради.\nОхирги пайтларда фирибгарликнинг турлари кўпайиб кетмоқда. Пластик картадаги пулларни ўзлаштиришдан тортиб, бировнинг номидан иш юритувчилар ҳам фош этилаётгани бор гап. Ўз пулларини кимнингдир алдовига ишониб, уларнинг қўлига тутқазиш ўта ишонувчанликдандир, аммо қонуний йўл билан пулни олиб қўяётганлар-чи?\nМисол учун, хорижга ишга юбориш важида жуда кўп фуқароларнинг хусусий бандлик агентликларига алданиб қолаётгани охирги йилларда авж олиб кетди. Шу пайтгача бундай агентликлар томонидан 10 минг нафардан ортиқ фуқаронинг 79,1 миллиард сўм маблағи ўзлаштириб юборилган. Фуқаролар эса на иш билан таъминланган, на берган пулини қайтариб ололган. Улкан ниятлар билан яшаб турган уйигача сотиб, агентликка пул тўлаганлар кам эмас.\nЯна бир гап. Жиноятчиларга жазо тайинлангани ҳақида ҳамма билади. Аммо фуқаролар қачон ўз пулларни олиши мумкинлиги ҳақида билишмайди. Мутахассислар бундай вазиятда фуқароларни ҳам айблашмоқда. Нима эмишки, одамлар ўз ҳақ-ҳуқуқларини билишмаганидан алданиб қолишганмиш. Унда нега хусусий бандлик агентликларига лицензиялар тегишли ташкилотлар томонидан тақдим этиляпти? Қонуний очилган агентлик нега фирибгарлик йўли билан ишлаши керак? Бу ерда айб фақатгина фуқароларда эмас. Агар шундай МЧЖлар фаолияти ҳаммани алдаб бўлганидан кейин эмас, олдироқ назоратга олинса, бу каби жиноятлар содир этилмасмиди.\nНима қилиш керак? Кейинги пайтларда одамларда жавобгарликдан қўрқиш ҳисси йўқолиб бормоқда. Чунки фирибгарлик учун 8-10 йиллик қамоқ жазоси белгиланган, холос. Жиноятчи миллионлаб ўзлаштирилган пуллари қаердадир сақланиб турганини билгани учун ҳам хотиржам бўлиши табиий. Балки жазо чораларни кескинроқ қилиб қўйиш вақти келгандир.


ЎФФ, Супер Лига ва Про-Лига учун янги логолар танлаб олинди. Энди сўровноманинг 2-босқичи старт олади - Daryo\n19:42, 04.01.2018 16998\nЎФФ, Супер Лига ва Про-Лига учун янги логолар танлаб олинди. Энди сўровноманинг 2-босқичи старт олади\nЯнги раҳбарият қўли остига ўтган Ўзбекистон футбол федерациясининг янги логотипини танлаб олиш бўйича сўровноманинг 1-босқичи ўз якунига етди. Навбат эса 2-босқичга етиб келди.\nСўровномада футбол мухлислари нафақат ЎФФ, балки янги ташкил этилаётган мамлакат Супер Лигаси ҳамда Про-Лигаси учун чизилган ишларга ҳам овоз бериши мумкин эди. Якунда ҳар уч йўналиш бўйича ғолиблар саралаб олинди.\n40 мингга яқин футбол ишқибози иштирок этган сўровномада Дониёр Мамуржоновнинг қаламига мансуб ЎФФ логотипи 6 949 балл тўплади ва ғолиб бўлди. Супер Лига бўйича ишлар орасидан эса Бахтиёр Ишматов варианти энг кўп овоз йиғди — 4 308. Ва ниҳоят, Про-Лига версиясида Бахтиёр Ишматовнинг иши 4 777 балл олишга муваффақ бўлди.\nIshtirok.uz сайтида ўтказилган танлов ғолиблари Digital Panda компаниясининг офисида тантанали тақдирланади. Бироқ бу ҳали якуний қарор дегани эмас. Дизайнерлар шунчаки 1-босқични муваффақиятли якунлагани учунгина рағбатлантирилади. 2-босқичда эса иш жиддий кўриниш олади.\nЭндиликда юқоридаги логотиплар қаторига халқаро дизайн агентликларининг иши ҳам қўшилади ва футбол мухлисларидан навбатдаги бор ўз танловларини кўрсатиш сўралади. Шундан сўнггина якуний ғолиблар аниқланади. «Дарё» нашрига маълум қилинишича, ғолибларни тақдирлаш маросими 15 январь куни бўлиб ўтади.\nОвоз бериш жараёни www.ishtirok.uz сайтида давом этади. Савол билан мурожаат қилишни истовчилар +99871 231 80 80 телефон қарамига қўнғироқ қилиши мумкин. Шунингдек, Digital Panda’нинг Facebook саҳифасига ҳам маълумотлар жойлаштириб борилади: https://www.facebook.com/digitalpanda.uz/


Коронавирус: Дунёда беморлар бир ярим миллиондан ошди, АҚШ ва Британияда аҳвол янада оғирлашди — KMODS\nКоронавирус: Дунёда беморлар бир ярим миллиондан ошди, АҚШ ва Британияда аҳвол янада оғирлашди\nPosted on 10.04.2020 Author admin\tКомментарии к записи Коронавирус: Дунёда беморлар бир ярим миллиондан ошди, АҚШ ва Британияда аҳвол янада оғирлашди отключены\nСўнгги маълумотларга кўра, бутун дунёда коронавирусдан зарарланиш ҳолатлари сони бир ярим миллиондан ошган (1 млн 582 мингдан ошиқ), 95 мингга яқин киши ушбу касалликдан вафот этган, 348 мингдан ортиқ киши соғайган. Covid-19’дан энг кўп жабрланган давлат АҚШ бўлиб қолмоқда: бу ерда беморлар сони 454 мингдан ошди, 16 мингдан ортиқ киши ҳалок бўлди.\nАҚШда чоршанба куни ҳам, қаторасига иккинчи куни қарийб 2 минг киши коронавирусдан зарарланиш оқибатида вафот этди. Америка ҳукумати вирусдан зарарланишнинг энг юқори нуқтасидан ўтилиши яқин эканига умид қилмоқда, президент Дональд Трамп эса «туннел охирида ёруғлик кўринаётгани»ни айтиб ўтган.\nБу вақтда Жаҳон соғлиқни сақлаш ташкилоти раҳбари Тедрос Адханом Гебреисус барча мамлакатларни вазиятни сиёсийлаштирмасдан, вирусга қарши биргаликда курашишга чақирмоқда.\nАввалроқ Трамп ЖССТни коронавирус пандемияси ҳақида эълон қилишни жуда кечиктиришда ва асосий эътиборни Хитойдаги вазиятга қаратишда айблаб чиққанди.\nБританияда бир кунда қарийб 900 қурбон\nАйни вақтда коронавирусдан зарарланиш туфайли шифохонага ётқизилган бош вазир Борис Жонсон ўрнига вақтинча ҳукуматни бошқараётган Ташқи ишлар вазири Доминик Рааб мамлакатда вирус пандемияси билан боғлиқ сўнгги маълумотларни эълон қилди.\nУнга кўра, Буюк Британияда Covid-19 яна 881 кишини ҳаётдан олиб кетди ва мамлакатда коронавируснинг жами қурбонлари сони 7 978 нафарга етди. Вирусдан зарарланиш ҳолатлари 60 мингдан ошган.\nПайшанба кунги ўлимлар сони чоршанба кунгидан камроқ — ўтган куни 938 киши коронавирус қурбонига айланганди.\nРаабнинг сўзларига кўра, қурбонлар сони бундан кейин ҳам ўсишда давом этиши мумкин, аммо 23 март куни ҳукумат томонидан жорий этилган карантин чоралари вазиятга ижобий таъсир кўрсатмоқда. Унинг айтишича, бу чоралар Британия вирус авж олиши чўққисидан ўтмагунча сақлаб қолинишини маълум қилган. Вазир ҳозирча чўққидан ўтилмагани, лекин умидлар пайдо бўлгани, чунки шифохоналарда сунъий нафас олиш аппаратига эҳтиёж сезаётган беморлар сонида юқори темпда ўсиш кузатилмаётганини қайд этиб ўтган.\nРааб матбуот анжуманини бош вазир Борис Жонсоннинг аҳволи ҳақида маълумот бериш билан бошлаган. «У ҳамон интенсив терапия бўлимида қолмоқда, аммо унинг аҳволи яхшиланган, кайфияти ҳам яхши», деган Доминик Рааб.\nМолия вазири Риши Сунак ҳам Жонсон «тўшакда ўтирган ҳолда тиббий ходимлар билан мулоқот қилаётгани» тўғрисида айтиб ўтганди.\nСўнгги маълумотларга кўра, Жонсон интенсив терапия бўлимидан оддий палатага ўтказилган.\nКейинги ҳафта бошида ҳукуматнинг навбатдан ташқари йиғилишида 23 март куни жорий этилган карантин чоралари қайта кўриб чиқилиши кутилмоқда.\nАйни вақтда бу чоралар юмшатилиши ёки кучайтирилиши ҳақида аниқ гап йўқ. Ҳукумат фуқароларни Пасха таътили вақтида тавсияларга қатъий амал қилишга чақирмоқда, дам олиш кунларида мамлакатда ҳаво 25 даражагача исиши кутилмоқда, бундай ҳавода эса британияликлар кўчага интилиши кучайиши мумкин.\nБритания полиция яқин икки ҳафта давомида кўчалар ва хиёбонларда карантин тартибларига амал қилиниши устидан қатъий назорат ўрнатилиши ҳақида огоҳлантирган.\nБу вақтда Уэльсда карантин муддати узайтирилди, Шотландиянинг биринчи вазири Никола Стержен эса ўзини иҳоталаш режими яна бир неча ҳафта давомида сақланиб туришини маълум қилди.\nКембриж герцоги, шаҳзода Уильям ва герцогиня Кейт Миддлтон Ланкаширдаги Casterton Primary Academy мактабига видеоқўнғироқ амалга оширишди ва ота-оналари айни вақтда муҳим соҳаларда — Миллий соғлиқни сақлаш хизмати, супермаркетлар ва транспорт агентликларида хизмат қилаётган болалар билан мулоқот қилди. Айни вақтда мамлакатдаги барча ўқув муассасалари ёпилган, мактабга фақат муҳим соҳаларда ишлаётганларнинг фарзандлари келиши мумкин.\nРуминия: туғруқхонада инфекция\nРуминия ҳукумати мамлакат ғарбидаги Тимишоара шаҳрида янги туғилган 10 нафар чақалоқда коронавирус аниқлангач жиноий иш очди. Тахмин қилинишича, чақалоқлар туғруқхона ходимларидан зарарланган — чунки уларнинг оналарида Covid-19 бўлмаган.\nРуминиядаги нашрларда ёзилишича, аввалроқ шифохонанинг бир неча ходимида коронавирус аниқланганди. Терговчилар вирус аниқланган ходимлар карантинга олингани ва улар билан алоқада бўлган ҳамкасблари аниқлангани бўйича текширув ўтказмоқда.\nРуминия соғлиқни сақлаш вазири Нелу Тэтарунинг сўзларига кўра, чақалоқларнинг деярли барчаси айни вақтда уйига юборилган.\nТиббий ходимлар оммавий равишда зарарланиши — Руминиядаги жиддий муаммо. Чоршанба куни мамлакатдаги яна бир шифохона ундаги ходимларнинг аксар қисми вирусдан зарарлангани туфайли карантинга ёпилганди.\nСўнгги кунда мамлакатда вирусдан зарарланиш билан боғлиқ яна 441та ҳолат аниқланди ва жами зарарланганлар сони 5202 нафарга етди. Эпидемия бошланганидан буён 246 киши вафот этган — сўнгги 24 соат ичида 26 ўлим.\nДунёнинг бошқа мамлакатларидаги аҳвол\nИспанияда пайшанба куни вафот этганлар сони чоршанба кунгидан камроқ бўлди — 747га 446. Ўз навбатида 8 апрель куни 6278та зарарланиш ҳолати қайд этилган бўлса, 9 апрель куни 4226 кишида вирус аниқланди. Айни вақтга келиб Испанияда қурбонлар сони 15 мингдан ошган, зарарланиш ҳолатлари 152 мингдан ошиқ.\nМамлакат бош вазири Педро Санчес энг ёмон давр ортда қолаётгани ҳақида гапирган. У мамлакатдаги барча сиёсий кучларни иқтисодиёт тикланиши учун бирлашишга чақирган ва 1970-йилларда диктатор Франконинг ўлимидан кейинги умумхалқ бирдамлигини намуна қилиб келтирган.\nФранцияда сўнгги бир кунда Covid-19’дан ўлимлар сони бўйича рекорд қайд этилди — 1341 қурбон. Айни вақтга келиб мамлакатда коронавирусдан вафот этганларнинг жами сони 12 мингдан ошиб кетган, зарарланиш ҳолатлари 117 мингдан ошиқ. Ҳукумат карантин чораларини янада кучайтирмоқда, кўчага чиқишга фақат маълум соатларда рухсат берилган — эрталабки соат 10гача ва 19:00дан кейин.\nИталия апрель ойи охирига бориб карантин чораларини сусайтириши мумкин. Мамлакат бош вазири Жузеппе Конти агар зарарланиш ҳолатлари камайишда давом этса, чоралар юмшатилиши мумкинлигини истисно этмаган.\nУ шунингдек, Европа иттифоқи пандемия шароитида мутлақо бефойда ташкилот эканини, Брюссель коронавирусдан жиддий зарар кўрган давлатлар, хусусан Италиянинг ёрдам сўраб йўллаган чақириқларига эътиборсизлик билан қараганини қайд этиб ўтган.\nМамлакатда 9 апрель куни коронавирусдан ўлим ҳолатлари 610тага, зарарланиш ҳолатлари 4204тага ошди. Италия янги вирус қурбонлари сони бўйича етакчи давлат бўлиб қолмоқда — 18 279, жами зарарланиш ҳолатлари сони 143 мингдан ошган.\nСербия ҳукумати мамлакат аҳолисига шу ҳафтанинг дам олиш кунларида уйдан чиқишни тақиқлаган. Комендантлик соати жума куни соат 17:00дан душанба куни соат 05:00га қадар давом этади. Сербия президенти Александр Вучич ўзининг катта ўғли Данило коронавирус инфекциясидан зарарлангани ва айни вақтда шифохонада эканини маълум қилган.\nНидерландиядан яхши хабар келди, Covid-19га чалинган 107 ёшли аёл соғайди.\nКорнелия Расда 17 март куни, 107 ёшга тўлганининг кейинги кунида вирус аниқланганди. Хабарларга кўра, у черковдаги ибодатда зарарланган, ўша маросимда қатнашган 40 кишида вирус аниқланган, уларнинг 12 нафари вафот этган.\nКорнелия Рас дунёда коронавирусдан тузалган энг ёши катта киши бўлди.\nРоссияда пайшанба куни эпидемия бошланганидан бери энг кўп бемор қайд этилди — 1 459, ҳозирча мамлакатда вирусдан зарарланиш ҳолатлари — 10 131та. 76 киши вафот этган.\nГерманияда қаторасига учинчи кун касалланиш ҳолатлари сони ўсмоқда, бундан аввал тўрт кун давомида беморлар сони ўсиши темпи пасайиб келганди. Пайшанба куни мамлакатда яна 4 974 бемор аниқланган ва жами ҳолатлар сони 115 523тага етган. 9 апрель куни яна 102 киши вафот этди ва жами қурбонлар сони 2451 нафарга етди.\nХитойда карантин чоралари юмшатилиши давом этмоқда, аммо Россия билан чегарадаги Суйфиньхэ шаҳрида касалланиш сони оша бошлагани туфайли янги карантин чоралари жорий этилди. Бу ерда Covid-19 беморлари учун махсус 600 ўринли янги шифохона қурилмоқда.\nБугун ХХР ҳукумати сайтида «номаълум сабабга кўра пневмония» тарқалаётгани ҳақида хабар берилганига 100 кун бўлди.\nЎтган вақт давомида янги вирус одамлар кўп тўпланган шароитда осонлик билан тарқалиши маълум бўлди.\nПайшанба куни Британиянинг Guardian нашри пандемиядан энг кўп жабр кўраётган мамлакатларда бир хил тенденция кузатилаётгани ҳақида ёзди: зарарланганларнинг кўпчилиги қайсидир маданий, диний ёки спорт тадбирида — одамлар кўп вақт давомида бир-бирига яқин масофада турадиган йиғилишларда қатнашганида зарарланган. Бундай тадбирларда одамлар қўл бериб кўришиши, ўпишиб сўрашиши ёки бир-бирлари билан ичимликлар алмашиши мумкин — бу эса зарарланишлар сони кескин ошишига олиб келган.\nШу туфайли Европа давлатлари баҳорги байрамлар, хусусан Пасха арафасида ҳушёрликни оширган.\n2020 год glavnaya Turizm Популярные новости\nБританский эксперт, преподаватель политической географии университета Ньюкасла (Newcastle) Ник Мегоран заявил, что между государствами не […]\n2022 год glavnaya Борьба с коррупцией\n«В действиях отдельных хокимов выявлены признаки коррупции и кумовства»: президент предупредил чиновников\nPosted on 11.02.2022 Author admin\n10 февраля президент Шавкат Мирзиёев по итогам поездки в Самаркандскую область провел совещание с хокимами […]


Уй-жой қурилиши ва ипотека бозорида муҳим ўзгаришлар кутиляпти | Ўзбекистон Халқ демократик партияси\nУй-жой қурилиши ва ипотека бозорида муҳим ўзгаришлар кутиляпти\n2021-03-05 12:03:03 804\nПрезидент Шавкат Мирзиёев раислигида уй-жой қурилиши ва ипотека бозорини ривожлантириш чора-тадбирлари бўйича видеоселектор йиғилишида халқимизни хурсанд қиладиган муҳим вазифалар белгилаб берилди.\nАҳоли сони ўсиши билан уй-жойга эҳтиёж ҳам ошиши табиий. Шавкат Мирзиёев Президент вазифасига киришган илк паллаларданоқ бу долзарб масалани алоҳида эътиборга олиб, одамларни уй билан таъминлаш чораларини кўрмоқда. Фуқароларни намунали ва замон талабларига мос келадиган уй-жойлар билан таъминлаш давлатимиз томонидан олиб борилаётган ислоҳотларнинг устувор йўналишларидан бири хисобланади.\nФуқароларнинг уй-жойга бўлган эҳтиёжларини, ўз навбатида хусусий пудрат ташкилотларини ривожлантириш ҳамда улар учун арзон фоизли кредитлар ажратиш босқичма-босқич амалга оширилмоқда. Ўтган тўрт йилда 140 мингта уй-жой барпо этилди. Йилига қурилган уйларнинг ўртача сони таққосланганда, бу аввалги даврдаги кўрсаткичдан 4-5 баравар кўпдир.\nЭндиликда ушбу тизим янги босқичга кўтарилади. 2021 йилда 54 минг оилани уй-жой билан таъминлаш мўлжалланмоқда. Давлат ипотека дастури асосида 45 мингта уй қурилади.\nШунингдек, уй-жойлар қурилиши учун давлат томонидан ҳам аҳолига, ҳам қурувчиларга катта имтиёзлар берилмоқда. Паст даромадли, уй-жой шароитини яхшилашга муҳтож оилаларга 15 фоизлик дастлабки бадалнинг 10 фоизи субсидия сифатида тўлаб берилади. Яъни, аҳоли уй олиш учун дастлабки бадалнинг 5 фоизини тўлайди, холос. “Қишлоқ қурилиш инвест” ва “Ўзшаҳар қурилиш инвест” инжиниринг компаниялари томонидан 12 мингта уй, Молия вазирлиги тижорат банкларига жойлаштирадиган ресурслар ҳисобига 26 минг 500 та квартира, хусусий тадбиркорлар томонидан қурилаётган 8 мингта хонадон фойдаланишга топширилади. Қорақалпоғистон Республикаси ва барча вилоятларда якка тартибдаги уй-жой қуриш учун 500 тагача, жами 6,5 мингта оилага кредит берилади. Бундан ташқари, оғир турмуш шароитига тушиб, бошпанасиз қолган мингта оила, айниқса, аёлларга ижара асосида ижтимоий уй-жойлар ажратилади\nАлбатта, ушбу амалга оширилажак ишларнинг замирида халқ фаровонлиги, оилалар тинчлиги ётибди. Президентимиз илгари сураётган ташаббусларни тўлиқ рўёбга чиқариш барча мутасаддилар, ҳусусан, депутатларга катта масъулият юклайди.


Самарқандда “Китобхонлик ҳафталиги” иш бошлади - zarnews.uz\nСамарқандда “Китобхонлик ҳафталиги” иш бошлади\nБугун Пушкин номли вилоят ахборот-кутубхона марказида “Китобхонлик ҳафталиги” очилди. Аҳоли ва ёшлар ўртасида китоб мутолаасини тарғиб этиш ва китобхонлик маданиятини шакллантириш мақсадида ташкил этилган тадбирда “Ўқинг, янги китоблар!” кўргазмаси ташкил этилди.\nТадбир иштирокчилари ўртасида “Ўқиган энг яхши асарингиз қайси?” мавзусида сўровнома ўтказилди. Камолиддин Беҳзод номидаги Шарқ миниатюра музейи ҳамкорлигида “Санъат оламига саёҳат” кўчма кўргазмаси ташкил қилинди.\n- Ёшларни миниатюра санъатига қизиқтириш ва бу санъатни қайтадан ривожлантириш мақсадида ўз кўргазмаларимиз билан Самарқандда қатнашяпмиз, - деди миниатюрачи рассом, Ўзбекистон Бадиий ижодкорлар уюшмаси аъзоси Камол Мирзаев.\nСамарқандда “Китобхонлик ҳафталиги” 9 апрелгача давом этади. Унда “Энг яхши китобхон оила” танлови, “Севган кутубхонамга китоб тақдим этаман” акцияси, турли ижодий кечалар, илмий ва бадиий адабиётлар тақдимоти бўлиб ўтади.\nТеглар: Китобхонлик ҳафталиги


21:20 / 10.04.2018 3360 pdf Ўқиш режими + -\nОдамларнинг шароитлари турли бўлади. Мисол учун боғбон ва деҳқонлар ҳар йили ишларини йўлга қўйиш учун сармояга муҳтож бўладилар. Бу мақсадда қарз олишларига тўғри келади. Аммо қарз олмасдан қийматни олдиндан олиш савдоси орқали сармоя топсалар ҳам бўлади. Бунинг учун улар шариатда рухсат берилган салам ёки салаф савдоси қилсалар тўғри бўлади.\n«Салам» луғатда «таслим қилиш», «бериш» маъносини англатади.\nШариатда эса, зиммадаги сифати баён қилинган молнинг қийматини олдиндан беришга айтилади.\nБундай савдони «салаф» ҳам дейилади, бу «қиймати олдин берилган» деган маънони англатади.\nБу савдо ҳожат тушганда, рибо аралашмаслиги шарти ила жоиз. Яъни олди-сотди қилинаётган нарса бир хил бўлмаслиги ва рибонинг бошқа кўринишлари ҳам аралашмаслиги лозим.\n«Салам»да олувчи сотувчига: «Мен сенга бу маблағни фалон нарсани менга сотишинг учун, фалон вақтда ва фалон жойда беришинг учун топширдим», дейди.\n«Салам» – «Салаф» савдоси ҳақида уламоларимиз чуқур ва кенг кўламли баҳслар қилганлар. Бу масалани атрофлича ўрганиб чиққанлар. Қуйида ўша муборак илмий изланишларнинг самараларидан баъзилари билан қисқача танишиб чиқамиз.\n1. «Салаф» савдоси жоизлигига Қуръони Каримдан ҳам далил бор:\n«Эй, иймон келтирганлар, қачон маълум муддатга қарз олди-берди қилсангиз, уни ёзинг» (282-оят).\n«Салаф»да ҳам шу маъно бор. «Ислом умматининг илм денгизи», Қуръон таржимони дея улуғланган буюк саҳобий Абдуллоҳ ибн Аббос розияллоҳу анҳу:\n«Шоҳидлик бераманки, зиммадаги васф қилинган, маълум муддатга келишилган «салаф»ни Аллоҳ Ўз китобида ҳалол қилиб изн берган», деб туриб юқоридаги оятни қироат қилар эканлар.\n2. «Салаф» савдосига Суннатдан ҳам далил бор:\n«Расулуллоҳ соллаллоҳу алайҳи васаллам Мадийнага келганларида улар мевани бир йил, икки йилга «салаф» савдо қилар эдилар. Бас, у зот:\n«Ким хурмони (бошқа ривоятда: бир нарсани) салаф савдо қилса, маълум ўлчов, маълум вазн билан маълум муддатга салаф қилсин», – дедилар».\nАҳли Мадийнанинг «салаф» савдоси жоҳилият қоидаси бўйича бўлар эди. Меванинг қанча берилиши, қачон ва қаерда берилиши тайин қилинмас эди. Шунинг учун ҳам, ораларидан турли келишмовчиликлар, уриш-жанжаллар келиб чиқар эди.\nУшбу ҳадисда Пайғамбаримиз соллаллоҳу алайҳи васаллам «салаф» савдосининг исломий сифатини айтдилар: Салаф савдода қуйидагилар бўлиши шарт:\nКилоси ёки бошқа ўлчовлар аниқ айтилиши керак. «Мен сенга бу динорларни бунча кило хурмо учун бердим», деб, сотиб олинаётган нарсанинг ўлчови аниқ айтилиши керак.\nНархи олдиндан берилаётган савдо молининг вазни, агар унинг миқдори вазн билан ўлчанадиган бўлса, аниқ айтилиши керак. Мисол учун, «Мен сенга ушбу динорларини менга бунча мисқол тиллони сотишинг учун таслим қилдим», дейиши лозим.\nЯъни нархи олдиндан берилган савдо моли харидорга қачон берилиши ҳам аниқ келишиб олиниши керак. Ана шунда турли келишмовчиликларнинг олди олинган бўлади.\nМуҳаммад ибн Абу Мужолид розияллоҳу анҳу айтадиларки:\n«Мени Абдуллоҳ ибн Шаддод ва Абу Бурда Абдуллоҳ ибн Абу Авфонинг олдига юбориб:\n«Сўра-чи, Набий соллаллоҳу алайҳи васалламнинг саҳобалари у зотнинг даврларида буғдойда салаф савдо қилишар эканми?» – дедилар. Бас у:\n«Аҳли Шом набийтлари билан буғдойда, арпада ва ўсимлик ёғида маълум ўлчов ва маълум вақтга салаф қилар эдик», – деди.\n«Ҳузурида (молнинг) таги борлар биланми?» – дедим.\n«У ҳақида улардан сўрамас эдик», – деди.\nСўнгра икковлари мени Ибн Абза ҳузурига юбордилар, ундан ҳам сўрадим. Бас у:\n«Ҳа, улардан экинлари борми, йўқми эканини сўрамас эдик», деди».\nБухорий, Абу Довуд ва Насоий ривоят қилишган.\nАбу Довуд ва Ибн Можа келтирган ривоятда:\n«Ким бир нарсада салаф қилса, бошқасига буриб юбормасин», дейилган.\n«Набийт» сўзи «ер остидан сув чиқаришга уста одам» деган маънони билдиради.\nҲадисда, «аҳли Шом набийтлари» дейилганда деҳқонлари назарда тутилган. Чунки, улар экинларини суғориш учун ер остидаги сув чиқарар эдилар.\nБу ҳадисдан қуйидаги фойдалар олинади:\n– Буғдой, арпа ва ўсимлик мойида салаф савдоси жоизлиги;\n– Салаф маълум ўлчов ила бўлиши шартлиги;\n– Салаф маълум муддатга бўлиши шартлиги;\n– Салаф савдосидаги иккинчи томонда айтиладиган молнинг асли бўлиши шарт эмаслиги;\n– Салаф савдосида сотиладиган молни нарх берган одам ўзи олмасдан бошқа молни талаб қилиши ёки бошқа бировга ўтказиб юбориши жоиз эмаслиги.\n3. Ислом умматининг ҳаммаси салаф, яъни салам савдосининг жоиз эканига доимо иттифоқ қилиб келган.\nБу ҳақда Имом Ибн Мунзир қуйидагиларни айтадилар:\n«Биз билган ҳар бир аҳли илм саламнинг жоиз эканига ижмоъ қилган. Чунки, одамлар бунга муҳтождирлар. Улар зироат, мол ва тижорат эгалари маҳсулотларини бозорга чиқаргунча бунга муҳтож бўлиб турадилар. Шунинг учун ҳам, ҳожатни ҳисобга олиб «Салам»га изн берилган».\n«Йўқ нарсани сотиб бўлмайди» деган умумий қоидадан истисно тариқасида иқтисодий фойдани кўзлаб, одамларга енгиллик яратиш учун жорий қилинган «Салам» савдосининг худди бошқа савдолар каби учта рукни бор: савдо қилувчи, савдо моли ҳамда ийжоб ва қабул.\nСавдо қилувчи – олувчи ва сотувчи икки тарафдир.\nСавдо моли – нарх ва унинг эвазига кейин бериладиган мол.\nИйжоб – нарх берувчининг нархни бериб, мол эгасидан розилигини сўраши.\nҚабул – мол эгасининг нархни ва шартларни қабул қилиши.\n«Салам» савдосининг тўғри бўлиши учун бир неча тоифа шартлар мавжуд бўлиши керак.\n– Нарх учун берилаётган сармояда бўлиши лозим шартлар тоифаси.\n– Олдиндан нархи тайинланаётган молда бўлиши лозим шартлар тоифаси\n– «Салам» савдосининг умумий сифатлари тоифаси.\nШу шартлар билан қисқача танишиб чиқайлик:\nI. «Салаф»нинг умумий шартлари:\n1. Маълум жинсда бўлиши шарт.\n«Салам» – «Салаф» савдоси қилинаётган нарсанинг жинси номаълум бўлмаслиги даркор. Акс ҳолда кейин жанжал чиқади.\n2. Миқдори маълум бўлиши керак.\nОлаётган одам: «Ушбу пулимга фалон миқдор нарса берасан», деб аниқ миқдорни айтиши, сотаётган ўшанга рози бўлиши керак. «Хоҳлаганингча берарсан, одамлар нима бўлса, биз ҳам шу-да», каби умумий, ноаниқ гаплар бўлмаслиги керак.\n3. Маълум муддатга бўлиши керак.\nНарх тайинлаб, сотиб олаётган одам: «Фалон куни молни берасан», деб аниқ айтиши, сотаётган киши ўша муддатга рози бўлиши керак. «Пишганда берарсан», «керак бўлганда берарсан» каби гаплар бўлмайди. Кейин жанжал чиқади.\n4. Раъсулмолнинг миқдорини билиш керак.\nЯъни олдиндан топширилаётган нархнинг аниқ миқдорини икки томон ҳам билиши керак.\n5. Нархи берилган молни топшириш жойи тайин бўлиши керак. Чунки уни олиб келишга кетадиган харажат туфайли ҳам кейинчалик хилоф чиқиши мумкин.\nII. Нарх учун берилаётган раъсулмолда бўлиши лозим шартлар тоифаси:\n1. Жинси баён этилиши керак.\nПул бўлса динорми, дирҳамми ёки бошқами. Бошқа нарса бўлса ҳам, нималиги очиқ-ойдин баён қилиниши лозим.\n2. Тури баён қилиниш керак.\nМадинанинг динорими, Боғдодникими, Макканинг дирҳамими ёки Шомникими аниқ айтилиши шарт. Шунингдек, бошқа нарсаларнинг ҳам тури аниқ айтилиши керак.\n3. Сифати баён қилиниши керак.\nБу гап нақд пулдан бошқа нарсаларга тегишли. Ўша бериладиган нарса янгими, эскими, аъло сифатлими, ўртачами ёки паст сифатлими – бари айтилиши лозим.\nМазкур уч шарт савдодаги ноаниқликни йўқотишга хизмат қилади. Ушбу нарсалар олдиндан аниқ қилиб олинмаса, кейин ўртада низо чиқади. Бу нарсалар тайин қилинмаса савдо фосид бўлади (бузилади).\n4. Нархи олдиндан берилаётган мол учун ажратилган молнинг миқдори аниқ кўрсатилиши керак. Бир тўп пулни кўрсатиб: «Сенга ушбу пулни бераман, сен менга бунча буғдой берасан», деса, бўлмайди. Бу ҳам ноаниқлик, бу ҳам низога сабаб бўладиган иш.\n5. Берилаётган пул текширилган бўлиши керак.\nЧунки қалбаки пул бўлса, жанжал чиқади. Ёки пулни олган одам бир муддатдан кейин: «Берган пулинг қалбаки экан», деб қолиши ҳам мумкин. Кейинчалик низога сабаб бўладиган ҳар бир ноаниқлик савдони бузади.\n6. Савдо тугаб, икки томон ажрашишидан олдин келишилган нархдаги пул қўлга тутқазилиши лозим.\nIII. Олдиндан нархи олинаётган молда бўлиши лозим шартлар:\n1. Жинси маълум бўлиши шарт.\nБуғдойми, арпами, хурмоми, олмами ёки бошқами.\n2. Нави маълум бўлиши керак.\nАжфа хурмосими, Тобуний хурмосими ёки бошқами. Тоифий узумми, Ҳусайнийми ёки бошқами.\n3. Сифати маълум бўлиши керак.\nОлий навлими, ўртачами ёки пастми ва ҳоказо.\n4. Миқдори маълум бўлиши керак.\nНеча соъ, ботмон, кило, метр, адад ёки бошқа ўлчови аниқ бўлиши керак.\nУшбу тўрт шарт ҳам ноаниқликни кўтариш учун киритилган. Агар бу шартлар мавжуд бўлмаса, низо чиқиш эҳтимоли бор.\n5. Сармоя ва нархи олдиндан олинадиган молда рибонинг иллатлари бирлашмаслиги керак. Аввало, иккиси бир жинсдан бўлмаслиги лозим. Тилло билан кумуш орасида салаф савдоси бўлмайди. Шунингдек, таомларда ҳам бўлмайди. Пулга таом, тижорат молларини салаф қилса бўлади. Тижорат молларини бир-бирига салаф қилса бўлади. Умуман, рибо бўлиб қолмаслигининг риояси бўлиши керак.\n6. Нархи олдиндан олинаётган мол савдо пайтида ҳозир бўлмаслиги керак. Ҳозир бўлса, ўша вақтнинг ўзида сотиб олинарди.\n7. Нархи олдиндан олинган молнинг сифатланган нави ва сифати салаф савдоси қилинган вақтидан токи, уни бериш вақтигача бозордан топиладиган нарса бўлиши керак. Маълум вақт бўлиб кейин бозордан йўқолиб қоладиган нарса бўлиши керак эмас. Масалан, қулупнайга салаф қилса, ўша салаф қилган вақтда ҳам, уни, харидорга берадиган вақтда ҳам, оралиқ вақтда ҳам бозорда қулупнай бўлиши керак. Чунки, ўзининг кўзлаган ҳосили битмай қолса, бозордан олиб бериш имкони бўлсин.\n8. Савдо аҳдномаси қатъий бўлиши керак. Яъни икки тарафда ҳам айниш ихтиёри бўлмайди. Чунки айниш ихтиёри молни синаб кўриш, айби бўлса аниқлаш мақсадида шариатга киритилган. «Салам» савдосида бу ҳолат умуман йўқ.\n9. Нархи олдиндан берилган молни таслим қилиш – топшириш жойи аниқ бўлиши керак.\nКўриниб турибдики, «Салаф» савдоси ҳам бошқа савдолар каби нозик масала. Мусулмон инсон бу ишга киришишдан олдин яхшилаб ўрганиб олиши лозим. Молиявий муомаласида ҳаром аралашиб гуноҳ содир бўлмаслиги, бировнинг ҳақини еб, икки дунёда шарманда бўлмаслиги учун ўта эҳтиёткорлик билан тасарруф қилиши керак.\nМолиявий муомалаларнинг ҳаммасидаги каби «Салаф» савдосида ҳам шубҳага ва бировнинг ҳаққи зое бўлмаслигига ўрин қолмайдиган шаклда аниқ иш юритиш керак.\nБу ишларни иккита одил гувоҳ ҳузурида ёзиб-чизиб қўйилса, яна ҳам яхши бўлади. Ҳозирги кунида бу ишни қилиш жуда ҳам зарур. Бунда кейин хиёнат ва хилоф чиқмаслиги учун замин яратилган бўлади.\nЭнди, «Мухтасарул Виқоя»да бу ҳақда келган матнни ўрганайлик.\nСалам миқдори ва сифати маълум, нархга айлантирилган кайлли ва вазнли каби нарсада тўғри бўлади.\nКийимга ўхшаш, зироъ билан ўлчанадиган нарсаларда узунлиги, эни ҳамда юпқа-қалинлиги баён қилинган бўлиши керак.\nСони саналадиган нарсалар бир-бирига яқин сифатли бўлиши керак.\nБунда бир донаси бошқасига ҳажмда яқин бўлган ёнғоқ ва тухумга ўхшаш нарсалар салам савдоси жоиз бўлади. Аммо доналари орасидаги тафовут катта бўладиган қовун ва тарвуз каби нарсаларда салам савдоси жоиз эмас.\nТузланган балиқда салам савдоси дуруст. Ҳайвон, унинг калла-пойчалари ва териларида ҳамда жавоҳирларда дуруст эмас. Миқдорини билиб бўлмайдиган муайян соъ ва зироъда ҳам дуруст эмас.\nТузланган балиқдаги салам сон билан эмас, вазн билан ўлчанади.\n18:14 / 10.04.2018 24312\n21:27 / 10.04.2018 2440\n3214 05:00 / 17.02.2017\n1601 05:00 / 17.02.2017\n3804 18:12 / 25.01.2018\nАбу Ҳурайра розияллоҳу анҳудан ривоят қилинади.Расулуллоҳ соллаллоҳу алайҳи васаллам.Одамлар миржалларга ўхшатиб бинолар қилмагунча қиёмат қойим бўлмайди,, давоми...\n1784 05:00 / 17.02.2017


Лекин бу уларни ушбу оила билан боғлиқ ҳамма масъулиятдан ҳам халос этмайди.\n...Яқинда бир танишимни учратиб қолдим. Анча суҳбатлашдик. Айтишича, турмуш ўртоғи билан ажрашиб, бой хонадоннинг қизига уйланибди. Ҳозир ишлари юришиб кетган. Аммо биринчи никоҳидан бўлган тўрт яшар қизчасига алимент тўламаётган экан. Олдинги рафиқасини «агар алимент талаб қилсанг, болани тортиб оламан», деб қўрқитибди. Аёл эса қизчасини бир умр кўрсатмаслик шарти билан алиментдан воз кечибди. Йигитга бу маъқул келиб, ўз пушти камаридан бўлган фарзандини бир умр кўрмасликка бажонидил кўнибди.\nҲа, орамизда ана шундай тубан кимсалар ҳам афсуски, бор. Арзимаган сабаб билан ажрашиб, ўз пушти камаридан бўлган норасидани тирик етимга айлантирётганлар оз эмас. Кимдир моддий имконияти йўқлиги сабабли алимент тўлашнинг уддасидан чиқа олмаётган бўлса, яна биров моддий жиҳатдан ўзига тўқ бўла туриб, очиқчасига бўйин товлайди. Нега?\nОталикка мажбурланган қарздорлар\n— Ўтган 2017 йилда алимент бўйича 276 мингдан ортиқ мурожаат кўриб чиқилди, — дейди Бош прокуратура ҳузуридаги Мажбурий ижро бюроси Суд ҳужжатлари ва бошқа органлар ҳужжатларини ижро этиш бошқармаси катта инспектори Фазлиддин ҲАМДАМОВ. — Шундан, 86 мингдан ортиғи ўрганилиб, ижобий ҳал этилган. Вояга етмаган фарзандини моддий таъминлашдан бўйин товлаган 300 нафардан ортиқ отага нисбатан Жиноят кодексининг 122-моддаси билан жиноят иши қўзғатилган. Ички ишлар органлари билан ҳамкорликда 363 та қарздор қидириб топилди ва тегишли тартибда чора кўрилди. Бундан ташқари, Бюро органларига келишдан бўйин товлаб юрган 2 минг 612 та қарздорнинг мажбурий келтирилиши таъминланиб, улардан жами 1 миллиарддан ортиқ алимент пули ундирилган.\nМИБ вакилининг айтишича, мазкур ҳолатларда энг салбий жиҳатлардан бири шуки, алимент ундириш мақсадида жойларга чиқиб тўловчиларнинг шароити ўрганилганда, уларнинг аксарияти нафақа пулини тўлашга қодир бўла туриб, бундан бош тортади. Алимент тўламаслик учун турли баҳоналар ўйлаб топишади. Натижада иш судга оширилади. Шунда отанинг мол-мулки мусодара қилиниб, фарзандига алимент пули ундирилади.\nЭнг ачинарлиси кимдир ўз фарзандини тан олмай, алимент тўлашдан бош тортса, яна бирови бошқа сабабларга кўра, фарзандини моддий қўллаб-қувватламайди. Тўғри, улар орасида ҳақиқатан ҳам алимент тўлашга имконияти йўқ оталар бор. Сабаби, улар ишсиз. Шу боис ўрганишлар давомида ўтган йилда жойлардаги бандликка кўмаклашиш марказлари билан ўзаро ҳамкорликда жами тўрт мингга яқин ишсиз қарздор вақтинчалик ва бир марталик иш жойлари билан таъминланди.\nХўш, нима учун айрим оталар ўз фарзандига алимент тўлашдан бош тортяпти? Бунга уларни нима мажбур қилмоқда? Келинг, буни уларнинг ўзидан эшитсак.\nФарзандга ишлатилмаган алимент\n— Ўзаро келишмовчилик сабабли, аёлим билан ажрашишга тўғри келди, — дейди Тошкент шаҳридан фуқаро Аброр Хўжаев. — Оқибатда бир қизим отасиз ўсяпти. Олий маълумотлиман. Тўғриси, моддий имкониятим яхши. Қизимга ҳар қанча моддий ёрдам бўлса, бераман. Фақат бир шарт билан: агар мен берган маблағ ҳақиқатан ҳам фарзандимга ишлатилса. Лекин аёлим мендан ундирган пулни ҳеч қачон боламга сарфламаган. Бир неча марта қизимни кўришга борганимда, унинг аянчли аҳволидан буни сездим. Шу боис алимент тўлашдан бош тортдим.\nБу отанинг сўзларига кўра, у аслида аёли билан ажрашмасликка кўп ҳаракат қилган. Лекин турмуш ўртоғининг эрка ва тантилиги, қўлидан иш келмаслиги, қайнонаси ҳам уларнинг ҳаётига кўп аралашиши оқибатида оиласи барбод бўлган.\nЭнди эса алимент пулини тўламагани боис собиқ турмуш ўртоғи уни яна судга берибди. Мажбурий ижро бюроси ходимлари мол-мулкини мусодара қилгачгина алимент тўлашга мажбур бўлди. Энди фарзандини ўз қарамоғига олиш учун ҳаракат қилмоқда.\n«Напитка» олиб беролмаган «эр»\n— Ўзбекистон давлат санъат ва маданият институти талабасиман, — дейди исми сир қолишини истаган ота. — Ёшим 28 да. Контракт асосида таҳсил оламан. Уйланганимга ҳали кўп бўлмади. Оиладаги майда-чуйда, икир-чикирларга аҳамият бермай, ўз соҳамнинг етук мутахассиси бўлиш учун тинимсиз изландим, ўқишимни давом эттирдим. Лекин чучварани хом санабман. Арзимаган гап-сўз, кўз илғамайдиган ишларни ҳам катта фожиа қилиб онасига етказиб турган хотинимнинг ҳатти-ҳаракатлари охир-оқибат оиламиз бузилишига сабаб бўлди.\nТурмушим бир дона газли ичимлик орқасидан дарз кетди. Аниқроқ айтадиган бўлсам, хотинимнинг «ҳомиладор вақтимда битта «Дюшес» олиб беролмаган...», деган сўзларини эшитгач, ҳамма мени айбдор қилишга шошилди. Аслида эса, биргина шу ичимликни деб, қорнидаги етти ойлик боласи билан ота уйига аразлаб кетиб қолган. Ўша ерда кўзи ёриган, бундан, ҳатто, мени хабардор қилмаган.\nҲозир фарзандим бир ёшда. Лекин ҳали бирон марта кўрмаганман. Ўзингиз ўйлаб кўринг, фарзандини бир марта бағрига босмаган одамда оталик ҳисси уйғониши мумкинми? Ота бўлсаму буни мендан яширса? Ўз фарзандимни менга кўрсатишни истамаса-да, алимент талаб қилса? Буни қандай изоҳлаш мумкин? Яна камига «алимент тўламаяпти», деб судга берса, алам қилмайдими?\nҲозир мажбурлигимдан стипендия пулимдан алимент тўлаяпман. Аммо бу пулларнинг бир сўми ҳам боламга ишлатилмайди. Мен-ку ҳали фарзандимни бирон марта ҳам қўлимга кўтариб кўрмаганман. Лекин ўзининг туққан онасидан етарлича меҳр кўрмаётган боламнинг аҳволини тасаввур қилиб кўринг!\nКуни кеча аёлим мени тўрт ойлик алимент пулини тўламаганим боис судга берибди. Мажбурий ижро ходимларига вазиятимни тушунтирдим. Улар менга ўз соҳам бўйича иш топишимда ёрдам беришини айтишди. Ҳозирча, улар ёрдамида вақтинчалик ишларни бажариб, алиментни тўлашга ҳаракат қиляпман. Энг ачинарлиси, бирон жойга ишга кираман деб борсам, шахсий варақага «ажрашганман» деб ёзсам, кечагина кулиб ишга олмоқчи бўлган одамнинг чеҳраси тўмтайиб қолади.\nКафил бўлолмаган ота\n— Эрим билан ажрашганимга икки йил бўлди, — дейди Муниса Камолова. — Бир қизим бор. Ўзим туман шифохонасида ишлайман. Ота-онамнинг қистови билан биринчи аёлидан ажрашган йигитга турмушга чиқдим. Орадан бир йил ўтиб, қиз фарзандли бўлдик. Турмуш ўртоғим олдинги аёлидан фарзанд кўрмаган. Лекин уни яхши кўради. Охир-оқибат у биринчи турмуши билан ярашиб, мени ҳайдаб солди. Қизим билан ота уйимга қайтиб келдим. Турмуш ўртоғимнинг моддий имконияти яхши. Лекин ҳар доим ҳам фарзандига алимент тўламайди. Устига-устак, боламдан ҳеч қачон хабар олмайди.\nЯқинда бу аёл туман ҳокимлигига арзон уй-жой беришни сўраб, мурожаат қилди. Банк шартига кўра, кредит расмийлаштириш учун кафил одам топиш керак. Шунда бола ҳақи-ҳурмати турмуш ўртоғидан гарчи қонуний ажрашган бўлса-да, ёрдам сўрашга мажбур бўлди. Афсуски, у ёрдам бермади. Ахир, шу норасида томирида унинг қони оқяпти-ку?! Аслида арзимаган алимент пулини тўлашдан бош тортаётган, суд мажбур қилгачгина ноилож тўлашга мажбур бўлаётган эркакдан бундан ортиқ яна нимани кутиш мумкин?\nҲа, бу борада муаммолар бисёр. Аслида қарс икки қўлдан чиқади. Ҳар не бўлганда ҳам, ота-онанинг касрига бола бахтсиз бўлиб қолмаслиги, ночор қийналмаслиги керак. Бегуноҳ болаларнинг ҳақига хиёнат қилишга, уларни бахтсиз, умидсиз руҳда улғайишига мажбур қилишга ҳеч кимнинг ҳуқуқи йўқ. Аслида айрим эр-хотинларнинг арзимаган сабаблар билан ажрашиб кетиши оддий ҳолга айлангани — энг катта фожиа. Ота алимент тўлашдан бош тортиб, бу йўлда ҳар нарсага тайёр турса, аёл ундан ҳам қолишмай, фарзандларини қаровсиз қолдириб, дарров бошқага турмушга чиқиб кетяпти. Ўртада қолган тирик етимларнинг тақдири билан эса ҳеч кимнинг иши йўқ.\nАхир, ҳар не бўлган тақдирда ҳам, ота-она фарзандини камолга етказишга, уларни вояга етгунга қадар модди й таъминлашга мажбур. Бу қонунда белгилаб қўйилган. Ота-онанинг ўзаро келишмовчилиги оқибатида ўртада болалар сарсон-саргардон! Наҳотки, айрим ота-она ўз илдизига болта ураётганини англамаса?\n10:17, 16.03.2019 ✔44\n11:59, 07.03.2019 ✔54\n11:58, 07.03.2019 ✔138\n✔ 44  10:17, 16.03.2019\n✔ 54  11:59, 07.03.2019\n✔ 138  11:58, 07.03.2019\n✔ 77  14:14, 01.03.2019\n✔ 77  14:09, 01.03.2019


У Истанбулни фатҳ этганда атиги 21 ёшда эди | Azon.uz - Ахборот-таҳлилий портал\n3545 21:00 18.01.2020\nФотиҳ Султон Меҳмет Константинополь (Истанбул)ни фатҳ этиш режаларини тузарди. Ҳали 21 ёшда бўлган навқирон султон Истанбул фатҳига киришишдан олдин ўз халқини имтиҳон қилиб кўрмоқчи бўлди. Тонгнинг илк соатларида қиёфасини ўзгартириб, ўша вақтлардаги Усмонийлар салтанатининг бош шаҳри бўлган Эдирнедаги бозорга борди. Бозорнинг бир тарафидан кириб харид қилишга киришди.\nБиринчи дўконга кириб, бир нарса харид қилди. Иккинчи нарсани олмоқчи бўлганида сотувчи кўнмади. Султон ҳам ўз ўрнида мол бўла туриб нима сабабдан бермаётгани ҳақида сўради. Сотувчи: “Мен сенга бу нарсани сотиб байъ очдим, иккинчи оладиган нарсангни қаршимдаги дўкондан ол, чунки у ҳали савдо қилгани йўқ”, деб жавоб қайтарди.\nФотиҳ бу ҳолдан мамнун бўлганча иккинчи дўконга кирди. У ердан бир мол олгач, иккинчисини сўраса, у ҳам бермай қўшни дўконга юборди. Шу йўсинда султон Меҳмет бутун бозорни кезиб чиқди ва ҳар кирган дўконида аввалгидек муомалага гувоҳ бўлди. Олган нарсаларини мадрасадаги толиби илмларга юборди.\nСултон саройга қайтаркан, Аллоҳга шукур саждаси қилиб, бундай деди: “Эй Роббим, сенга ҳамдлар бўлсин. Менга шундай бир-бирини ўйлайдиган миллат эҳсон этдинг. Мен бу уммат (инсонлар) билан нафақат Византияни, балки дунёни фатҳ этаман”, деди ва Константинополни фатҳ этиш режаларини тузишга киришди.\n51 кун давом этган қамал билан Византия таслим бўлди. Истанбул фатҳ этилганидан сўнг пойтахт Эдирнадан Истанбулга кўчирилди.\nАбдураззоқ ал-Азизийнинг фейсбукдаги саҳифасидан\nДунё ҳалол саммитига Истанбул мезбонлик қилади\nИстанбул Султон Меҳмет II уруш Махсус Туркия Тарих\nTurkish Airlines самолёти коронавирус гумони билан Истанбулдан қайтариб юборилди\n698 15:00 26.02.2020\n«Егандай бўлдим» номли масжид...\n1143 13:40 25.02.2020\n1183 08:00 25.02.2020\nИстанбулда ўзбекистонлик йигитни ўлдирган гумондорлар қўлга олинди\n1310 21:40 10.01.2020\n1784 17:05 30.12.2019


Эртага об-ҳаво ҳарорати 42 даражагача кўтарилиши кутилмоқда - Zamin.uz\n15:33 / 27.05.2021\nЭртага об-ҳаво ҳарорати 42 даражагача кўтарилиши кутилмоқда\nРеспублика Гидрометеорология маркази 28 май куни кутилаётган об-ҳаво маълумотини эълон қилди. Унга кўра:\nТошкентда ҳаво бироз булутли бўлади, вақти-вақти билан ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-22 даража илиқ, кундузи 36-38 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 19-24 даража илиқ, кундузи 35-40 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 19-24 даража илиқ, кундузи 35-40 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22 даража илиқ, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 19-24 даража илиқ, кундузи 37-42 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22, кундузи 33-38 даража илиқ бўлади.\nРеспубликамизнинг тоғли ҳудудларида ҳаво бироз булутли бўлади, баъзи жойларда ўзгариб туради, куннинг иккинчи ярмида қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда шамол эсади. Кечаси 7-12, кундузи 22-27 даража илиқ бўлади.\nЯнгиликлар » Ўзбекистон » Эртага об-ҳаво ҳарорати 42 даражагача кўтарилиши кутилмоқда


Тушда сичкон курса - Tush tabiri mukamal sayt\nТушда сичкон курса\nAuthor TushTabiri2 Reading 2 min Views 1.4k. Published by 12.05.2018\nТушдаги сичқон сизнинг қўрқишингиздан аёнлик беради. Агар сичқон битта бўлса — сизнинг қўрқувингизни олдини олса бўлади. Аммо улар кўп бўлса сизнинг қўрқувингизни назорат қилиб бўлмайди. Агар ўз муаммоларингИзни ҳал этсангиз, унда сизда асаб бузилиши рўй бериши мумкин. сичкон тушда\nКатта ва кекса ёшдаги кишилар учун тушга кирган сичқон, сизни доимо ўйлашга мажбур этадиган кўнгилсиз хотираларни билдиради. Агар сичқонни ўлдирсангиз – сиз ўз муаммоларингизни ҳал этаоласиз. Тушда сичкон курса\nАгар сичқонни ўлдирсангизу у қайта тирилаверса, демак, сиз кимдан хавфсираётган бўлсангиз яна бошқаси пайдо бўлаверади.Тушда сичкон курса\nБу туш ўзида ким ёки нима биландир мустаҳкам боғланганликни ифода этади. Агар туш кўрувчининг уйи ва унинг танишларидан бири симарқон билан боғланган бўлса\n— бу, шу уйда яшовчиларнинг аҳил ва иноқ яшаётганликларини билдиради. Агар туш кўрувчининг оёғига ёки қўлига нимадир (масалан, мебел ва бошқа буюмлар) боғлаб қўйилган бўлса, бу туш кўрувчининг ғоявий ривожланиш ўрнига буюмпарастликка ҳаддан ташқари берилганлигини билдиради.\nБундай туш туш кўрувчининг характерини ифода этади, айниқса ҳар қандай вазиятлардан чиқиб кетиш қобилиятини, сувдан қуруқ чиқишини, ҳар қандай ҳолатларни тўғри мўлжалга ола билишини ва айбни бошқаларга ағдаришни уддалай олишини кўрсатади.\nАгар туш кўрувчи тепадан сирғаниб тушаётган бўлса, демак бошқа кишиларнинг соддадиллигидан фойдаланиб, юқорида тасвирланган ҳамма хусусиятларини ишга солишини билдиради.\nАгар у ўсимлик ёғи устида сирғанаётган бўлса, бу афтидан унинг нимадир ёмонлик қилганлигини, бироқбўлар иш бўлиб, энди уни орқага қайтариб бўлмаслигидан Дсшолат беради.\nКатта ёшдаги кишиларнинг тушда сирғанишлари — келажакка ва ҳозирги ҳолатга ишонмаслик туйғусини аён этади\n(Visited 14 975 times, 4 visits today)


Бош прокурор диққатига: “Водий Президенти” ва унинг прокурор ўғли ҳақида\nИнсон ва қонун, Ўзбекистон | 03/22/2018 5:21 PM 145817 марта ўқилди\nБош прокуратура раҳбар мулозимларидан бири бўлган Алишер Ходжаевнинг кирдикорлари фақат юқоридаги фактлардангина иборат эмас.\nМартабали прокуратура мулозимининг Данғарадаги отасига қарашли гуруч бозорида унинг хотини ва қизи номида ўн беш та дўкон очилганлигига нима дейсиз? Бу ҳақда Бош прокуратура ҳам хабардор. Лекин чора кўришга шошилмаяпти. Демак Водий Президенти ва унинг арзанда прокурор ўғли учун учун ҳамма нарса мумкин экан-да.\nТўғри қадамидан кўра – ўғри қадами бисёр бўлган Алишер Ходжаев яқинда янада юқори мартабага – Марғилон шаҳрига прокурор қилиб юборилди. Бу сирли ва ғаройиб тайинлов – бутун водий халқи орасида унинг отаси ҳақидаги сарлавҳага чиқарилган номнинг нечоғлик тўғри экани ҳақидаги турли туман шов шувларни янада жўнбушга келтирди.\nЎзбекистон Бош прокуратурасининг янги раҳбарлари бугунги мақолада тилга олинган “қаҳрамонимиз” фаолиятига яхшироқ ва синчковроқ эътибор қиладилар деб умид қиламиз.\n“Водий президенти” деб ном олган ва фирибгарликда шайтонни ҳам ярим йўлда қолдирадиган отаси “Ҳазрат” Мансурхўжа Хўжаев ҳақидаги – яқинда эълон қилинажак мақоламизда батафсил ҳикоя қилиш ниятидамиз…\n“Дунё ўзбеклари Бош муҳаррири,\nТоронто шаҳри, Канада, 20 март, 2018 йил…\nЎзини “Водий Президенти” деган Мансур Хўжаев кимнинг эркаси?!\n“Улуғ”ларга тил теккизманг, қамаласиз!\nШу йилнинг 7 август куни жиноят ишлари бўйича Фарғона вилоятининг Фурқат тумани суди судьяси О. Ҳасанов фуқаро Абдупатто Мадаевга оид жиноят ишини кўриб чиқди ва уни 2 йилга озодликдан маҳрум қилди. (“Жазо қаттиқ тартибдаги колонияларда ўталсин…” дея таъкидлади судья.)\nЎзбекистон Республикаси ЖКнинг 239-моддаси 3-қисми билан судланган Мадаев Қўқонда “ҳазрат” деб улуғланадиган, Қўқон ўрмон хўжалигининг қарийб 35 йиллик раҳбари Мансур Хўжаев ва унинг Республика Бош прокуратураси 11-бўлими прокурори бўлган ўғли Алишер Хўжаевнинг хатти-ҳаракатлари учун Ўзбекистон Республикаси Президентининг виртуал қабулхонасига шикоят қилгани сабаб бўлган.\nВоқеалар хроникаси жуда оддий. Фуқаро Мадаевнинг қудаси Қурбонбой Субхонбоевнинг “Субхонбоев” фермер хўжалигига 1996 йилнинг 26 октябрида 49 йил муддатга ажратилган 1,2 гектар ерни ҳазрат ва унинг амалдор ўғиллари ҳокимият идораларига турли босимлар орқали ўзларининг “Данғара Сайёд Стил” фермер хўжалиги манфаатига тортиб олади. Кейинчалик давлат заҳирасига олинган ерда кўкариб турган дарахтларга арра солади, барча гиёҳларни қуритади. “Босим”лар сўзи ҳазратнинг ўғиллари Алишер Хўжаевга нисбатан туҳмат эмиш, гўё бу жаноб қўй оғзидан чўп олмаган, виждонан ишлайдиган прокуратура мулозими эмиш.\nСуд мажлисига бориб, публицист Шароф ака Убайдуллаев билан жараённи кузатган бўлдик. Судья Ҳасанов камгап, камтарин, фарғоналикларга хос мулойим табиат бир йигит экан. Афсуски, шахсий фазилатларнинг барчаси ҳам судьянинг адолатли, инсоф-диёнатли бўлишига кифоя қилмас экан. Суд жараёнида буни кўрдик: қози икки томонни ҳам эшитиши, гувоҳларнинг барчасини сўраб, адолат тантанаси учун лозим чораларни кўриши керак. Лекин судья бундай қилмади. Жилла қурса, нима бўлган ўзи, ҳазрат Мансур Хўжаев ва унинг Тошкентдаги амалдор ўғли ким, бу жанобларнинг жамолини, турқи тароватини судда кўрайлик (бошқа жойда кўрса кўргандир) дейишга журъат қила олмади.\nАбдупатто Мадаев эса ҳазратнинг устидан шикоят қилиб, шаккоклик қилган биринчи фуқаро эмас. У жанобнинг устидан Фарғона вилояти Миллий Хавфсизлик Хизматига қўқонлик фуқаро М. Пирматов қариндошлари бошига тўппонча тирагани ҳақида 2006 йилнинг 8 сентябридаёқ ариза ёзган. Ўша аризада қаҳрамонимизнинг ўзини “Водий Президенти” дегани ҳақидаги иддаолар ҳам бор.\nАслида Мадаевнинг қамалишига асос бўлган шикоят (!) мазмунан судда чуқурроқ ўрганилса, адабиётшунослик, хатшунослик экспертизаси масалага таҳлилий ёндошса, шикоятда Хўжаевларнинг бирор бир масалада камситилган жойи йўқ. Аксинча, шикоятда юртдошларимиздаги журъатсизлик, маддоҳлик сингари одатларнинг шахсга нисбатан имплементацияси, қоришиқ кўринишидан келиб чиққан оддий таклиф кўриниши намоён бўлади. Яъни, шикоятчи президент Мирзиёевга мавқеи турлича бўлган фуқароларнинг ўзаро муносабатларини тартибга солишни таклиф қилмоқда.\nМадаевнинг шикоятларида туҳмат, ҳақорат элементлари ҳам мавжуд эмас. Унинг тахминлари шикоятидаги воқеаларнинг мантиқий боғланиши билан ўз исботини топади. Қолаверса, Мадаев ҳазрат ва унинг ўғиллари кирдикорларини биринчи марта гапираётган одам ҳам эмас. Шунга кўра, Жиноят Кодексининг туҳмат ва ҳақоратга оид моддалари диспозицияси Мадаевга муддатли жазо берилишини талаб қилмайди. Агар Мадаевнинг шикояти жиноят бўлса, Ўзбекистон Республикаси президентининг виртуал қабулхонасига шикоят қилган 1 050 000 нафардан ортиқ фуқаронинг барчасини жавобгарликка тортиш мумкин бўларди.\nМадаевнинг шикояти мазмунида Хўжаевлар ўзининг обрў-эътибори, Республика Бош прокуратурасида хизмат қилувчи ўғилнинг мавқеидан фойдаланиб, еримизни тортиб олди, дейилади. Агар ҳазрат ва унинг ўғилларига тааллуқли бўлмаган, айтайлик, чинозлик Аҳмадбой бу ерни олган бўлса, у ҳолда Мадаевни туҳматчи дейиш мумкин эди. Ҳозирги ҳолатда эса бу ҳол ошкоралик ва плюрализм тамойилларига тўла мос ва бунинг учун жавобгарлик бўлиши мумкин эмас.\nМодомики, Мансур Хўжаев чориғини зўрға судрайдиган чол бўлганида, Бош прокуратуранинг бўлим прокурори бўлган Алишер Хўжаев гараж қоровули бўлганида, Субҳонбоевнинг кўкариб турган боғини кестириб ташлашга қодир бўлармиди? Мансур Хўжаев ўзининг зўровон ҳайдовчисига қаҳрамонимиз Мадаевни куппа-кундузи ўз уйида ўласи қилиб калтаклата олармиди?\nМана гап қаерда: ижтимоий нотенглик, бойнинг фуқарога феодалча муносабати ва прокурорларнинг Шавкат Мирзиёев айтганидек, оёғи аллақачон ердан узилиб, коррупция ботқоғига ботиб қолганида. Гап судларимизнинг ана шундай қабиҳликларни қонунлаштираётганида.\nОдамлар орасида бугун биз тилга олган ҳазратнинг аллақандай “алимбой”, “салимбой”лар билан алоқалари, прокуратура органининг “кўча” билан дўстлиги ҳақидаги миш-мишлари юрибди. Биз буни ўз номи билан миш-миш бўлгани учун ҳам тилга олмадик. Лекин шу ўринда аввалига “миш-миш” бўлган Гулнора Каримов иши нималар бўлганини эслаш зарар қилмайди.\nЁзувларимни маҳаллий матбуотда доим айтиладигандек “ҳуқуқий жамиятда яшаяпмиз”, “мамлакатимизда қонунлар устивор” деган чучмал жумлалар билан битиришни хоҳламайман. Қонун устивор бўлган ҳуқуқий жамиятда яшамаётганимизга юқоридаги фактнинг ўзи исбот бўлади олади.\nПрезидент Шавкат Мирзиёев яқинда прокуратура мулозимларига қарата: “Ҳамманг порахўрсан!” деди. Агар ана шу “ҳамма”га Ўзбекистон Бош прокуратурасининг 11-бўлими прокурори Алишер Хўжаев ҳам кирса, порахўрнинг устидан шикоят қилган фуқаро Мадаев нега қамалди?\nАгар Мирзиёев туҳмат қилаётган бўлса, Мадаев билан биргаликда икки йиллик қаттиқ тартибдаги колонияда жазо муддати ўташи керак эмасми?\nТошкент – Фарғона – Тошкент\n“Водий Президенти” ва унинг прокурор ўғли кирдикорлари – А.Ташанов\n“Водий Президенти” ва унинг Бош прокуратурадаги ўғли кирдикорлари\nБош прокурор диққатига: Футбол Федерациясидаги шубҳали шахслар ҳақида…\nПрезидент ва унинг командаси ҳақида янги китоб…\nБош прокурор диққатига: АЛИБИ ТАН ОЛИНМАДИ, ЎҒРИЛАРНИНГ ҲОМИЙЛАРИ КИМ\nХосни Муборак ва унинг икки ўғли озодликдан маҳрум қилинди\nЎзбекистон Президенти, Бош вазир, Бош прокурор ва Қашқадарё вилоят ҳокимига\nМХХ раиси, Бош прокурор ва Ички Ишлар Вазири бўлган ўзбек генераллари диққатига\nЎзбекистон Президенти, Бош прокурор ва МХХ раисига…\nТўра Мурод: Мен ҳам бир сўкай… (Андижондаги прокурор ва судлар диққатига)\nБош прокурор Рашиджон Қодиров диққатига: Прокуратура халқ учунми ёки халқ прокуратура учун?!\nБош прокурор диққатига: “Водий Президенти” ва унинг прокурор ўғли ҳақида - 145817 марта ўқилган\nЎзбекистон Қаҳрамони, халқ шоири, улуғ устоз Абдулла Ориповнинг энг янги шеърлари - 123619 марта ўқилган


Ҳужжатли филм: Майкл Жексон чиндан баччабоз бўлганми? Энди нима қиламиз? - BBC News O'zbek\nАлександр Кан маданият масалаларида мухбир\nImage caption 24 март, 2005\nImage caption Жеймс Сейфчак ва Уэйд Робсон\nИстеъдод ва ёвузлик\nФото муаллифлик ҳуқуқи Channel 4\nImage caption 7 яшар Уэйд Робсон Майкл Жексон билан\nХавфли ғоялар ва асл жиноятлар\nImage caption Жексоннинг мухлислари филмга қарши\n"Неверлендни тарк этиб" филмининг яратилиши сўнгги икки йилдан буён шоу-бизнес оламидаги жинсий таҳқир ва ахлоқсизликлар ҳолатини шовқин-сурон ила фош этиб келаётган #MeToo ҳаракати билан бевосита боғлиқлигига шубҳа йўқ.\nМисол учун, америкалик машҳур актёр Кевин Спейси айни ушбу ҳаракат оқибатида, узоқ ўтмишда ахлоққа зид ҳаракатларни амалга оширгани юзасидан чиққан кўплаб иддаолар ортидан, бир қанча роллари ва обрўйидан жудо бўлди. У довруғи оламга кетган «Қарталардан қурилган уй» (House of Cards) телесериалидаги ҳамманинг қалбини эгаллаган бош ролидан олиб ташланди.\nЭҳтимол, Спейси бир вақтлар ҳақиқатан ҳам ахлоқсиз бўлгандир, аммо бу унинг ижросидаги телесериал ва филмларнинг кинотеатрлар, теленамойишлар, дўконлар ва онлайн хизматлар айланмасидан чиқариб ташланишини англатмайди.\nРежиссёр Браян Сингернинг шахсига йўналтирилган ўхшаш айбловлар унинг "Богемия рапсодияси" картинаси муваффақиятига заррача чанг сола олмади.\nФото муаллифлик ҳуқуқи Alexander Kan\nImage caption Портрет\nМайкл Жексон 2009 йилда ҳаётдан кўз юмган


Футбол ОЧЛ: "Бунёдкор" - "Санфречче Ҳиросима" 0:0\n23 апрел куни Тошкентнинг “Бунёдкор” футбол клуби Осиё Чемпионлар лигаси гуруҳ босқичи доирасида ўз майдонида Япониянинг “Санфречче Ҳиросима” жамоасини қабул қилди.\nЎйин “Бунёдкор” стадионида Тошкент вақти билан соат 18:00 да бошланди. Унда “қалдирғочлар” оқ либосда, меҳмон жамоа эса тўқ қизил рангли формада майдонга тушади.\nСешанба куни Миржалол Қосимов шогирдлари беллашаётган “G” гуруҳидаги иккинчи жуфтлик учрашуви ҳам бўлиб ўтади. Унда Хитойнинг “Бейтзин Гуоан” жамоаси зз уйида Жанубий Кореянинг “Поҳанг Стилерс” жамоасига қарши беллашади.\nАйни дамда “Бунёдкор” клуби тўрт ўйиндан сўнг 9 очко тўплаган ҳолда ОЧЛнинг “G” гуруҳида пешқадамлик қилмоқда. Иккинчи поғонадан 6 очко жамғарган “Поҳанг Стилерс” ўрин олган.


COVID-19 дан ҳимояланишдаги “энг хавфли нарса” айтилди | Qalampir.uz\nCOVID-19 дан ҳимояланишдаги “энг хавфли нарса” айтилди\nФойдали\t04 Октябрь 2020 21:36 37237\nКоронавирус пандемияси вақтида энг хавфли нарса оддий маска бўлиб, кўплаб одамлар ундан нотўғри фойдаланади. Бу ҳақда россиялик терапевт Лариса Алексеева маълум қилди.\n“Бизда мен уларни ниқобни самарасиз тақувчилар деб атайдиган кишилар жуда кўп. Улар битта ниқобдан 10-15 кунлаб, баъзан ундан ҳам кўпроқ фойдаланади. Бундай кишиларга ноқулай бўлганда улар шунчаки кафтлари билан ушлаб, йиғиштириб чўнтакларига солиб қўйишади”, деган Лариса Алексеева.\nУнинг сўзларига кўра, кейин шу одамлар ўша қўли билан юзларига тегишади ва яна ўша ниқобни тақишади. Сўнг вирус янада фаоллашадиган иссиқ ва нам бўлган уйларига келишади. Мутахассис бу ўта хавфли эканини айтди.\nШифокорнинг фикрича, бошқа эҳтиёткорлик чоралари ҳақида ҳам унутмаслик лозим: ўрамдаги маҳсулотларни ювиш, курьер келтирган пакетларга антисептик билан ишлов бериш ҳамда кийим-кечак ва пойабзал ҳақида ҳам унутмаслик лозим – уларда ҳам уйга вирус “олиб келиш” мумкин.\n24 Февраль 16:24 40487\n24 Февраль 23:42 32888\n24 Февраль 14:14 25352\n23 Февраль 13:22 22468\n24 Февраль 17:45 21490


Япония императори Акихито яқин йиллар ичида тахтдан воз кечиш ниятида эканлигини ва уни ўғл Нарухитога топширмоқчилигини маълум қилди. Бу ҳақда Япония ОАВнинг император саройидан олган олган маълумотлари асосида Interfax.ru сайти хабар беради. Император бу ҳақида ўз оиласини огоҳлантирган.\n82 ёшли императорнинг бу фикрга келишига унинг соғлиги туфайли ўз вазифаларини тўлиқ бажара олмай қолиши мумкинлиги ва шунинг учун тахтни топшириб, дам олиш ниятида эканлиги деб айтилмоқда\nИмператор Акихито - олдинги император Хирохито ва унинг рафиқаси Кодзюнинг катта ўғли ва бешинчи фарзанди. 1933 йилнинг 23 декабрида туғилган. Расман Акихито эрамиздан аввалги 660 йилдан бери узлуксиз давом этиб келаётган япон императорлари сулоласининг 125 императори ҳисобланади. Бу сулоланинг биринчи императори қирол Дзимму бўлган.\nАкихито ҳозирги вақтда бутун дунё бўйича ягона империя бошқарувчисидир.\n18:01 Япония императорининг набираси турмушга чиқиш учун маликаликдан воз кечди\n00:23 Экспертлар император Александр III мозорини очишни якунлади


Организмингиз неча ёшда? Тест орқали билиб олинг!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Организмингиз неча ёшда? Тест орқали билиб олинг!\t15:41, 20 сентябрь 2016\tКерак бўлади: сонияларни ҳисоблаши мумкин бўлган соат.\nШарти: 4 та осон машқларни бажариб, натижасини ёзиб боринг. Якунида ҳисоб-китобини қиласиз. 1. Чидамлилик текшируви: Ўтирган бўлсангиз ўрнингиздан туринг-да, томир уриш тезлигини ўлчанг. Энди 20 марта ўтириб-туринг. Яна томир уришини ўлчанг. Хўш, қанчага кўтарилди?\n10 та зарбгача – 20 балл\n10-20 зарбгача – 40 балл\n30-40 зарбгача – 50 балл\n40 та зарбдан кўп – 60 балл\nМашқни охиригача бажаролмаган бўлсангиз, 60 балл ёзилади.\n2. Тана эластиклиги. Тик турган ҳолатда оёқ тарафга эгилинг. Қўл кафти билан қанча масофани уддаладингиз?\nҚўлим учи ерга тегаяпти – 20 балл\nҚўл учим ерга тегай деяпти – 30 балл\nТиззанинг пастки қисмига эгила олдим – 40 балл\nТиззамдан салгина пастда – 50 балл\nТиззага тегиндим, холос – 60 балл\n3. Мувозанат. Машқни бажариш учун ёрдамчи керак. Кўзларингизни юмиб, бир оёқда туринг. Иккинчи оёқ тиззасини букинг. Мувозанат йўқолмаслиги керак. Бу вақтда ёрдамчингиз дақиқани ҳисоблаб турсин. Хўш, натижангиз?\n30 сониядан кўп – 20 балл\n25 сония – 30 балл\n20 сония – 40 балл\n15 сония – 50 балл\n10 сония – 60 балл\n4. Жисмоний ҳолат. Бир қўлингизни елка устидан ўтказинг, иккинчисини эса ён тарафдан олиб ўтиб, иккисини куракда бирлаштиринг. Қўл кафтлари бир-бири билан бирлашиши керак. Уддаладингизми?\nОсонлик билан бажардим – 20 балл\nҚўл учи тегаяпти, аммо бармоқларни бирлаштиролмадим – 30 балл\nҚўллар бир-бирига яқин, аммо бирлашмаяпти – 40 балл\nҚўлларимни орқа тарафга ўтказдим, холос – 50 балл\nМашқни бажаришга қийналаяпман – 60 балл\nБалларни қўшиб, йиғиндисини 4 га бўлинг. Ҳосил бўлган сон организмингиз ёшини кўрсатади. Агар ёшингиз ўттизда бўлиб, тест натижаси 45 ни кўрсатса, демак организмингиз 15 ёшга кексайган. Зудлик билан соғлом ҳаёт тарзини бошланг. Тест саволларига диққат қилинг, қайсинисида кўпроқ балл олдингиз. Юқори баллга сабаб бўлган машқлар устида ишлаб, организмингизни ёшартиринг.\nҚовоқ енг, шамолламайсиз, анемия бўлмайсиз!\tПанкреатит - қанд касаллигига олиб келадими?\tГайморитнинг бешта давоси Эркакнинг ётоқхонадаги муаммолари: сабаб ва чоралар\tТашхис: пиелонефрит. Ота-оналарга кўрсатмалар\tЗарафшон шаҳрида коллеж битирувчиси хусусий стоматология маркази очди\tОтправить


37 дақиқа ичида 11 нафар эгизакни дунёга келтирган аёл ҳақида эшитганмисиз? - 28 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 28 » 37 дақиқа ичида 11 нафар эгизакни дунёга келтирган аёл ҳақида эшитганмисиз?\nШифокорлар аёлнинг ўзи туға олишига шубҳа қилиб, кесарево операциясига тайёр тургандилар ва болаларнинг кўпи ўлик туғилади деб тахмин қилишганди. Аммо аёл нафақат ўзи туғди, балки ҳамма чақалоқлар соғлом туғилишди.\nБу – аёлнинг эри билан кўп йиллик уринишлардан сўнг биринчи марта фарзанд кўришлари эди. Бир ой ўтиб бу ҳодиса Гиннеснинг рекордлар китобига киритилган.


Савол: Бир дўстимнинг онаси сиздан сўраб беришимни илтимос қилган эдилар. Улар бу йил Рамазон рўзасини Тошкентда бошлаб, охирини умра сафарида Саудия Арабистонида тугатишларини айтган эдилар. Билишимизча, бу йилги Рамазон рўзаси Арабистонда бир кун аввал бошланиб, бир кун аввал тамомланди, бизда эса бир кун кейин бошланиб, бир кун кейин тамомланди, яъни иккала томон ҳам 30 кун рўза тутдилар (нотўғри ҳисоб қилган бўлсак, узр). Улар рўзанинг охирида Арабистонда бўлганликлари учун у ерликлар билан бирга тугатар эканлар. Шунинг учун рўзалари 29 кун бўлиб қоларкан. Улар яна бир кунни қазо қилиб тутиб берадиларми ёки бундай ҳолатда шарт эмасми? Аввалдан катта раҳмат!\nШарт эмас. Маккаликлар ҳам 29 кун тутишди.\nАзиз устозлар, жанозага борганда ва қабристонда қў..\nМенинг саволим шуки, баъзибир намозхонлар ва масжи..\nДўстим шу яқинроқдаги масжид қолиб узоқроқдаги жом..\nЁшлигимда, ойим ишда бўлганликлари учун, келинойим..


«Ёнингдаман»... Юлдуз Усмонова билан - Anhor\nAnhor Все посты «Ёнингдаман»… Юлдуз Усмонова билан\n«Ёнингдаман»… Юлдуз Усмонова билан\n29 Sentabr 2014\n26 сентябрдан бошлаб пойтахтдаги «Discovery» тармоғига қарашли барча дўконларда Юлдуз Усмонованинг янги клиплари ва энг яхши чиқишлари тўпланган «Ёнингдаман» диски сотувга чиқди, дея хабар беради хонанданинг расмий сайти.\n“Шарқ эстрадасининг примадоннаси” сифатида танилган Юлдуз Усмонова ўзбек эстрада хонандаси, бастакор, қўшиқчи-шоира, продюсер сифатида ҳам таниқли. У Ўзбекистон халқ артисти, Тожикистон, Туркманистон, Қозоғистонда хизмат кўрсатган артист ҳисобланади.\nЮлдуз Усмонованинг репертуаридан 600 дан ортиқ ўзбек, турк, уйғур, қозоқ, татар, рус, тожик, форс ва бошқа тиллардаги қўшиқлар ўрин олган. Таниқли хонанда шу кунга қадар 100 га яқин пластинка, CD ва DVD дискларни чиқарган. Унинг альбомлари Ўзбекистондан ташқари Германия, АҚШ, Англия, Туркия ва Голландияда ҳам чиқарилган. Хонанда чиқарган дискларнинг умумий тиражи 25 млн нусхадан ошди.\nЎзбекистон Қозоғистон уни импортини қарийб 5% га оширди\nЯнги кенгаш ташкил этилади


28 сентябр 2021, Тошкент вақти: 11:30\n“Эврил Турон том маънодаги элсевар, туғма иқтидорли адиб, заковатли инсон. Ўтган асрнинг биринчи ярмида босқинчилар томонидан “ Босмачилик ҳаракати” деб аталган манфур қарашга қарши Эврил Турон “Туманли кунлар” (“Боғдон қашқири”) отли қисса ёзди. Ушбу қиссасида у миллат озодлиги учун курашган мардларни Ватан қаҳрамонлари сифатида тараннум этди. Асл босмачилар эса босқинчилар эканлигини бадиий образлар орқали баён қилди”, дейилган бир гуруҳ ўзбек адиблари имзолаб, Ўзбекистон Республикаси Президенти Шавкат Мирзиёев номига йўлланган мурожаатномада.\nЭврил Турон - ёзувчи Мамадали Маҳмудовнинг адабий тахаллуси.\nДавлат раҳбарига мурожаат қилган шоир-ёзувчилар юрт озодлиги, эрки, қарамсизлиги учун курашган ва бу қутлуғйўлда “Ватан хоини” деган туҳмат билан отилган ёзувчилар – Чўлпон, Фитрат, Қодирийларни энди афсус, армон билан эслаётганларини, уларни ёвуз кучлардан сақлаб қололмаганларига энди ачинаётганларини, ўкинаётганларини эътироф этарканлар, Мамадали Маҳмудов масаласига тўхталиб, “Биз ишонамиз, Сизнинг марҳаматингиз билан 74 ёшни қаршилаётган дунё ойдинлари эътироф этган улкан адибимиз Эврил Турон ( Мамадали Маҳмудов) ҳам оқланиб, реабилитация қилинади”, деб ишонч билдирганлар.\nМурожаатнома муаллифлари фикрича, реабилитация қилиниши керак адиблар, журналистлар рўйхати узундир. "Юсуф Жума, Исмат Хушев, Сафар Бекжон каби адиблар аллақачонлар оқланиб, реабилитация бўлишлари керак эди", дейилади мурожаатномада.\nОзодлик мурожаатномани имзолаганлардан бири, адиб Ҳамроқул Асқарни суҳбатга тортди.\nЭврил Турон тахаллуси билан 1980-90 йилларда жамоатчиликка кенг танилган ўзбек ёзувчиси Мамадали Маҳмудов 14 йиллик қамоқ жазосини ўтаб, 2014 йилнинг 19 апрелида озодликка чиққан эди.


Кремль Қодировнинг ядро ракеталари ҳақидаги сўзларига изоҳ берди\n15:32 / 17.07.2017\nРоссия президентининг матбуот котиби Дмитрий Песков Чеченистон раҳбари Рамзон Қодировнинг баёнотига изоҳ берди. Қодиров мамлакатга зарба берилса, Москва ядро ракеталарини қўллаши мумкинлиги ҳақида маълум қилганди.\n«Қодировнинг интервьюсига келадиган бўлсак, ростини айтсам, гапдан унинг айрим сўзлари жуда кўп бора юлиб олинади. У ерда ҳақиқатдан ҳам жуда кескин фикрлар бўлганди, бироқ, уларни бутун баёнот кўринишида кўриб чиқиш лозим. Агарда, бу рўй берса, ҳайратланарли ҳеч нарса айтилмаганига гувоҳ бўлиш мумкин», - дея Песковнинг сўзларини келтиради РИА Новости.\nАввалроқ Рамзон Қодиров яна АҚШни айблаб чиқиб, Россия томонидан мамлакатга жиддий зарба ҳолатида ядро ракеталарининг автоматик қўлланилиши ҳақида маълум қилганди.\nРоссия Кремль Рамзон Қодиров ядро ракетаси


Диего Коста "Атлетико"га қайтмоқчи\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Диего Коста "Атлетико"га қайтмоқчи\t20:03, 20 февраль 2016\t"Челси" клуби ҳужумчиси Диего Коста "Атлетико"га қайтиши мумкин.\nМаълумотларга кўра, Коста "матрасчилар" бош мураббийи Диего Симеоне билан кўп мулоқотда бўлмоқда. Мадридликлар Жексон Мартинеснинг трансферидан тушган пуллар эвазига ёзда Костани жамоага қайтаришлари мумкин.\nБундан ташқари, "Атлетико" Симеонени ҳам жамоада олиб қолмоқчи. Аввалроқ, аргентиналик мураббий "Челси"га ўтиши мумкинлиги хабар қилинганди.


1 май тадбирлари тартибсизликлар билан тугади\n20 апрел 2021, Тошкент вақти: 08:28\n1 май - Меҳнаткашлар халқаро бирдамлик куни муносабати билан Европа бўйлаб ўтказилган акцияларнинг аксари тартибсизликлар билан якун топди.\nРойтерс агентлиги тарқатган хабарга кўра, Берлинда радикал руҳдаги ҳаракатларнинг 600 дан ортиқ тарафдори полицияга тош ва ёнилғи тўлдирилган шишаларни улоқтирган. Намойишчилар ва полиция ходимлари ўртасида рўй берган тўқнашувларда бир қанча одам тан жароҳати олган.\nГрецияда ҳам бўлиб ўтган май тадбирлари чоғида намойишчилар ва полиция ўртасида тўқнушувлар рўй берган.\nМеҳнаткашларнинг халқаро бирдамлик куни Истанбулда ҳам нишонланди. Шаҳар марказидаги Тақсим майдонига, сўнгги хабарларга кўра, 100 мингга яқин одам тўпланган.\nБиринчи май, шунингдек, Франция, Италия, Чехия ва Марказий Европанинг бошқа давлатларида ҳам нишонланди.


АҚШ мудофа вазири эълон қилинмаган сафарини давом эттириб Афғонистонга келди\nСешанба, 12 Июль 2016 15:37\tшрифт ҳажми\nАҚШ мудофа вазири Эштон Картер навбатдаги эълон қилинмаган ташрифи билан Ироқдан сўнг Афғонистонга келди.\nБу ҳақда Al Jazeera телеканали хабар бермоқда. Телеканалга кўра, Пентагон раҳбари Баграмдаги АҚШ ҳарбий авиабазасига (Қобулдан 50 км масофада) келиб тушган. У ердан Картер Қобулга йўл олган бўлиб, пойтахтда мамлакат президенти Ашраф Ғани билан учрашади.\nАввалроқ Америка мудофа вазири Бағдодга сафар қилган бўлиб, у ерда Ироқ раҳбарияти билан ДАИШ террорчиларига қарши кураш жараёнини муҳокама қилди.\nЎқилган 334 маротаба\tТвитнуть\nРоссия мудофа вазири АҚШлик ҳамкасбининг Россия фаолиятига баҳо беришда эҳтиётроқ бўлишга чақирди Обама Пентагон томонидан “Улкан хизматлари учун” медали билан тақдирланди АҚШ Ироққа ДАИШга қарши курашиш учун қўшимча 560 ҳарбий юборади АҚШ мудофа вазири маълум қилинмаган ташриф билан Ироққа келди Пентагон раҳбари “Толибон” Афғонистонда ўз позициясини мустаҳкамлаб олганини таъкидлади\n« Британияда Лейбористлар партияси янги етакчи ўрни учун сайлов кампанияси бошлади\tДэвид Кэмерон бош вазирлик лавозимини 13 июль куни тарк этади »


Қумқўрғонда катта миқдордаги пахта уюми ёниб кетди (видео) - EFFECT.UZ\n. 23:34 | 29.11.2020\nБугун, 29 ноябр куни Сурхондарё вилояти Қумқўрғон тумани Боймоқли қишлоғи ҳудудидаги, халқ тилида “Жума бозор” номи билан таниқли бозор ёнидаги “Қумқўрғон пахта заводи”да катта миқдордаги пахта уюми ёниб кетган.\nЁнғин бўлганини тасдиқлаган Фавқулодда вазиятлар бошқармаси ходимининг Kun.uz сайтига маълум қилишича, ёнғин келиб чиқиш сабаблари ва моддий зарар миқдори ўрганилмоқда.\nМаълумот учун, бундан олдин Андижон вилоятининг Избоскан туманидаги пахта қабул қилиш пунктида ҳам эркак кишининг оловдан нотўғри фойдаланиши оқибатида ёнғин келиб чиққан эди.\nҚумқўрғон ва Бойсун туманларида қоракўлчиликни ривожлантириш учун 200 млрд сўм маблағ ажратилади\nКарантинда трендга чиққан ҳоким яна савобли ишга қўл урди\n“Қорбоболарнинг “Вақф”га ҳеч қанақа алоқаси йўқ. Қумқўрғон ҳокимлиги вакиллари узр сўрашлари керак” – “Вақф” хайрия…\nСурхондарёдаги янги кўприк икки йилга чидамади


«тошкент» тегли мақолалар – Газета.uz\n«тошкент» тегли мақолалар\n29 июл 2021, 13:47\nТошкент маҳаллаларида истироҳат йўлаклари ташкил этилади\nТошкентдаги кўп қаватли уйлар ва аҳоли зич жойлашган маҳаллалар, ички йўл ёқалари ва бошқа бўш майдонларда истироҳат йўлаклари ташкил этилади.\nТошкентнинг Сергели, Бектемир, Мирзо Улуғбек ва Яшнобод туманлари ҳудудига Тошкент вилоятининг Зангиота, Қибрай, Юқори Чирчиқ ва Ўртачирчиқ туманларидан 7,8минг гектардан кўпроқ ер майдонлари қўшиб берилди. Шу билан бирга, Сергели ва Бектемир туманларидан 171,3 гектар ер майдони Тошкент вилоятига ўтказилди.\n«Бу ер дам олиш учун салқин ва сокин жой бўлади». Архитекторлар Дўстлик боғи реконструкцияси ҳақида\nТошкент ҳокимлиги Дўстлик боғи (собиқ Бобур) реконструкцияси лойиҳасини тақдим этди. Бу ер дам олиш ва сайр қилиш учун сокин ва соя-салқин жой бўлади. Боғ ёз охирида ўз эшикларини қайтадан очади. Бу ерда болалар майдончалари, кутубхона, спорт зоналари ва пикник жойлари бўлади. Бирорта ҳам аттракцион бўлмайди.\n5 июл 2021, 21:18\nТошкентдаги қишлоқ хўжалиги техникалари заводлари Чирчиқда ташкил этиладиган кластерга кўчирилади\nТошкентдаги қишлоқ хўжалиги техникалари заводлари ва «ЎзКлаас Агро» Чирчиққа кўчирилиб, саноат кластери усулида ягона майдонда жойлаштирилади. Кластерни ташкил этишга 500 миллиард сўм ажратилади. Бу маблағ тармоқ корхоналарининг бино-иншоотлари ва майдонлари аукцион савдоларида сотилиши ҳисобидан қайтарилади.\n25 июн 2021, 16:16\nУй-жой коммунал хизмат кўрсатиш вазирлиги ва Франциянинг Suez International ўртасида Тошкент учун сув ҳисоблашнинг интеллектуал тизимини жорий қилиш бўйича ҳамкорликдаги тадбирлар тўғрисидаги меморандум имзоланди.\n23 июн 2021, 13:14\nТошкент хорижлик мутахассислар учун энг арзон шаҳарлар ўнлигига кирди\nТошкент хорижлик мутахассислар (экспатлар) яшаши учун энг арзон шаҳарлардан бири деб топилди. Ашхобод ва Ҳонгконг эса яшаш учун энг қиммат шаҳарлар деб топилди.\n11 июн 2021, 09:35\nТошкентда Lacetti ҳайдовчиси қизил чироқда тўхтаб турган юк автомобилига урилиши оқибатида вафот этди\nПойтахтнинг Чилонзор туманида Lacetti автомобили светофорнинг қизил чироғида тўхтаб турган юк машинасига урилди. Lacetti ҳайдовчиси олган тан жароҳатлари билан шифохонада вафот этди.\n9 июн 2021, 14:01\nЙҲХБ Тошкентда Spark устига реклама баннери қулаган ҳолат юзасидан суриштирув ўтказмоқда\nТошкент шаҳар ИИББ ЙҲХБ ходимлари Spark автомобили устига демонтаж қилинаётган реклама баннери қулаганлиги ҳолати юзасидан суриштирув олиб бормоқда. Текширув якуни бўйича вазиятга ҳуқуқий баҳо берилади.\n9 июн 2021, 10:39\nРеклама баннерларининг бузилиши одамлар ҳаётига хавф туғдирмоқда\nТошкентда реклама баннерларини демонтаж қилиш ишлари одамлар хавфсизлигини таъминлаш талабларини бузган ҳолда давом этмоқда. Ғафур Ғулом боғи ёнидан ўтаётган Spark автомобили устига реклама баннери тушиб кетди. Ц1 да эса конструкция пиёдалар ўтиш жойига ташлаб юборилди.\n4 июн 2021, 17:54\nЖаҳонгир Ортиқхўжаев 3 йил ичида Тошкент иқтисодиётининг 2 бараварга ўсгани ҳақида хабар берди, аммо бундай эмас\nСўнгги уч йил ичида Тошкент иқтисодиёти икки баравар ўсди, деди Тошкент шаҳар ҳокими Жахонгир Ортиқхўжаев. Аслида эса 2018−2020 йилларда пойтахт ялпи ҳудудий маҳсулотининг ўсиш суръати 22,6 фоизни ташкил этди. Шаҳар ҳокими қурилган метро бекатлари сони ҳақида маълумот беришда ҳам адашди.\n4 июн 2021, 12:00\nТошкентда Nexia-3, Lacetti ва Mercedes-Benz иштирокида тўқнашув бўлди. Оқибатда бир нафар ҳайдовчи ва икки йўловчи тан жароҳати билан шифохонага олиб кетилган.\n2 июн 2021, 08:31 1\nМиллий боғ ўрнида Magic City очилди\nПойтахтдаги Миллий боғ ўрнида Magic City оилавий кўнгилочар боғи очилди. Биринчи босқичда дунёнинг машҳур пойтахтлари шоҳ кўчаларига ўхшаш кўчалар, мусиқий фаввора ва бошқалар очилди. «Янгиланаётган Тошкентга янгиланаётган боғлар, янги ёшлар ярашади», — деди шаҳар ҳокими Жаҳонгир Ортиқхўжаев.\n28 май 2021, 11:31\nТошкентдаги иккита ЙТҲда 2 нафар фуқаро вафот этди\n27 май куни пойтахтнинг Яккасарой туманида Nexia ва Isuzu автобуси тўқнашуви оқибатида енгил автомобиль ҳайдовчиси вафот этди. Худди шу куни Яшнобод туманида пиёда Matiz уриб юбориши натижасида вафот этди.\n28 май 2021, 10:54\nТошкентда 24 ёшли кар-соқов аёл уч нафар шахс томонидан калтакланди\nПойтахтнинг Миробод туманида 3 нафар аёл 24 ёшли кар-соқов бўлган аёлни калтаклаб, тан жароҳати етказишди. Жабрланувчи тез тиббий ёрдам машинасини тўхтатиб, қўл ҳаракатлари билан тиббий ёрдамга муҳтожлигини маълум қилган. Ҳолат юзасидан жиноят иши қўзғатилди.\n24 май 2021, 11:32\n«Тошкент телеминорасининг байроғи ёниб кетмаган». Тошкентдаги кучли ёмғир оқибатлари — видео\nТошкентда кучли ёмғир ёғиши оқибатида шаҳар кўчалари сувга тўлди. Ёмғир суви йўловчи автобуслари ичига ҳам кириб кетган. Тошкент архитектура-қурилиш институти талабалари ётоқхонаси ичига ёмғир суви ўтиб кетгани ҳам айтилмоқда. Шунингдек, Тошкент телеминорасини чақмоқ урди.\n22 май 2021, 19:22\nТошкентдаги учта йўл ўтказгич ва йўллар қурилиш қиймати 49 млн долларга кўтарилди\nТошкентнинг Яккасарой ва Сергели туманларини боғлайдиган олти қаторли автойўл ва учта йўл ўтказгич қурилиши қиймати 280 млрд сўмдан 518,3 млдр сўмгача оширилди. Қурилиш ишлари Grand Road Tashkent томонидан олиб борилади. Ҳукумат лойиҳани тендерсиз ўтказишга рухсат берди.\n«Хатоларимизни ўзимизга айтинг» — Жаҳонгир Ортиқхўжаев ёшлар фестивали ҳақида\nПойтахт ҳокими Жаҳонгир Ортиқхўжаев ОАВ вакилларидан «Тошкент 5 ташаббус ҳаракати» ёшлар фестивалида тадбир бўйича кузатиладиган хато ва камчиликларни «сайтларда айлантирмасдан, ҳокимликнинг ўзига айтишни» сўради. «Тўйимизни бузманглар. Байрам байрамдек бўлсин. Биз кейин яна байрам ўтказишимизга иштиёқимиз бўлсин. Танқид деб кейин қўлимизни ерга туширишни хоҳламаймиз», — дея таъкидлади у.\nФото, видео: Тошкентдаги кучли шамол оқибатлари\nТошкентда кучли шамол натижасида Малибу русумли автомашинанинг устига дарахт қулади. Маълум қилинишича, машинани бошқарган қиз жароҳат олган. Ижтимоий тармоқларда об-ҳавонинг бошқа таъсирлари, жумладан, ер усти метроси станциясининг томига қисман зарар этказилгани ҳақидаги кадрлар жойлаштирилди.\nҲокимнинг «маҳфий» қарори туфайли тадбиркорга товон пули тўлаб берилмади\nТошкентнинг туман ҳокими «маҳфий» қарорига биноан тадбиркор ер участкасини олиб қўйилиши муносабати билан ўз савдо объектидан маҳрум бўлди, дея маълум қилди бизнес омбудсман. Суд пойтахт ҳокимиятига бузилган иншоот учун тадбиркорга товон пули тўлаш мажбуриятини юклади.\nГаз қуйиш шохобчалари фаолияти вақтинча чекланади (1)\nАйбсиз айбдорлар ёки Давлат солиқ қўмитасига бир нечта савол (1)\nМарказий Осиё зулматда. Аварияга нима сабаб бўлди, у такрорланиши мумкинми, энергия ҳалқаси қандай тузилган? (1)


Навоийда ҳинд-ислом хаттотлигида ёзиш санъати кўргазмаси бўлиб ўтмоқда\n09:25 / 14.03.2022\nНавоий шаҳрида “Ҳиндистоннинг ёзма мероси: ҳинд-ислом хаттотлигида ёзиш санъати” кўргазмаси ўз ишини бошлади. Ҳиндистоннинг турли ҳудудларидан олиб келинган 105 та хаттотлик асарлари намуналари намойиш этилмоқда.\nНавоий вилояти ҳокимлиги ахборот хизматининг Kun.uz’га хабар беришича, тадбир вилоят ҳокимлиги, Ҳиндистоннинг Ўзбекистондаги элчихонаси, Лаъл Баҳодир Шастри номидаги Ҳиндистон маданият маркази ва Бадиий ижодкорлар уюшмаси вилоят бўлими ҳамкорлигида ташкил этилган.\nКўргазманинг очилиш маросими доирасида Навоий вилояти ҳокими вазифасини бажарувчи Нормат Турсунов Ҳиндистоннинг Ўзбекистондаги Фавқулодда ва Мухтор элчиси жаноб Маниш Прабхат ва Лал Баҳодир Шастри номидаги Ҳиндистон маданият маркази директори жаноб Чандер Шекҳарни қабул қилган.\nКўргазмада XV-XIX асрларга оид Ҳиндистоннинг турли ҳудудларидан олиб келинган 105 та хаттотлик асарлари намуналари намойиш этилмоқда. Куфий, насх, настаълиқ, хатти шикаста, таълиқ ва бошқа услубий йўналишлардаги хаттотлик асарлари намуналари Ҳирот мактаби усталари томонидан яратилган бўлиб, деярли барчаси Қуръон оятларини ёзишда кенг қўлланган.\n17:17 / 30.01.2021\nЎзбекистондаги бир қатор диний марказ ва олий мактаблар қошида хаттотлик мактаблари очилади\n22:57 / 08.02.2018\nФотожамланма: Тошкентда ўтган хаттотлик фестивалининг энг ёрқин лаҳзалари


Трамп Жанубий Суданга нисбатан санкцияларни бир йилга узайтирди\n11:45 / 24.03.2017\nАҚШ президенти Дональд Трамп пайшанба куни Жанубий Суданга нисбатан санкцияларни бир йилга узайтирди.\n"Жанубий Судан ва унинг атрофидаги вазият АҚШ миллий хавфсизлиги ҳамда ташқи сиёсатига фавқулодда хавф солишда давом этмоқда", - дейилади Трамп томонидан имзоланган ҳужжатда. У Оқ уй матбуот хизмати томонидан тақдим этилди. Оқ уй раҳбари “2014 йилнинг 3 апрелида эълон қилинган санкциялар режимини 2017 йил 3 апрелидан сўнг узайтириш” лозимлигини таъкидлаб ўтган. "Шунинг учун мен бу ҳолат бўйича ижро фармони ҳаракатини бир йилга узайтирмоқдаман", - дея маълум қилди Трамп.\nТрампнинг АҚШ конгрессига йўллаган мактубида таъкидланишича, “Жанубий Судан ва унинг атрофидаги вазият ушбу мамлакат ҳамда бутун минтақа тинчлиги, хавфсизлиги ва барқарорлигига хавф солувчи ҳаракатлар билан боғлиқ”. Хусусан, у ерда айтилишича, бу “зўравонлик ва қотиллик, инсон ҳуқуқларининг бузилиши, болалардан аскарлар сифатида фойдаланиш, тинчликпарварлар ҳамда гуманитар миссияларга ҳужум қилиш, гуманитар амалиётлар ўтказишга халақит бериш”га тегишли.\nДональд Трамп санкция Жанубий Судан


18-May, 2022-yil 268\nТошкент шаҳрида фаолият юритувчи “Илғор” МЧЖ (номи ўзгартирилган) Учтепа туман ҳокимининг қароридан норози бўлиб, Бизнес-омбудсманга мурожаат қилди.\nМаълум бўлишича, Учтепа туман ҳокимининг қарорига мувофиқ тадбиркорга 2019 йилда объект қуриш учун 0.75 гектар ер майдони ажратилган ва қурилиш ишларига рухсат берилган. Аммо кейинчалик, ушбу қарор бекор қилиниб, тадбиркорга тегишли ер майдони заҳира ер фондига ноқонуний равишда қайтарилган.\nТаъкидлаш жоиз, тадбиркор ҳокимнинг қарорига асосан ажратилган ер майдонидан фойдаланган ва қурилиш ишларини амалга оширган.\nМаълумот учун: Ўзбекистон Республикасининг “Маъмурий тартиб-таомиллар тўғрисида”ги Қонунига асосан, виждонан ҳаракат қилувчи манфаатдор шахсларнинг маъмурий ҳужжатга бўлган ишончи қонун билан қўриқланади.\nБизнес-омбудсманнинг “Илғор” МЧЖнинг манфаатида Тошкент туманлараро маъмурий судига киритилган шикоят аризаси натижасида Учтепа туман ҳокимининг Жамиятга ажратилган ер майдонини заҳира ер фондига қайтариш тўғрисидаги қарори ҳақиқий эмас деб топилди ва тадбиркорнинг ер майдонига бўлган ҳуқуқи тикланди.